NOAUA!! 300 alea by egunea - issuu\nASTEKARIA - 2007ko azaroaren 16an - XII. urtea - Usurbil, 300. zenbakia\nISO 9001 ziur tagir ia Eguneko Zentroarentzat\nLarunbatean, Ikasle Egunean,\nOjos de Brujo taldeak sorginduko gaitu\nNoaua! - 2007ko azaroaren 16an\nHau da hau tomate puska\nurreko batean, onddo erraldoi baten argazkia ekarri zigun irakurle batek. Oraingoan, tomatea da protagonista. E-posta bidez jaso genuen argazki hau lehengo astean (azaroaren 7an asteazkena). Argazkiarekin batera idatzi hau ere jaso genuen: “Kaixo lagunok! Gure herriko baratzen onura agertze asmoz, honako argazkitxo hau bidaltzen dizuet. Aitona Jabierrek Gorostitxo inguruko baratzean landatutakoaren ondorioetako bat dugu hau. Agur bero bat!”. Argazkian ikus daitekeen bezala, 1.520 gramoko pisua du bi haurrak eusten ari diren tomateak.\nZUBEROAKO IKASTOLEN ALDEKO OTARRA\nJendaurreko ordutegia: 10.00-14.00 / 16.00-19.00 astegunetan Elkarteko lehendakaria: Ana Aizpurua, elkartea@noaua.com Aldizkariko koordinatzailea: Imanol Ubeda, erredakzioa@noaua.com Idazkaria: Alaitz Aizpurua, elkartea@noaua.com Publizitatea: Intza Salsamendi, publizitatea@noaua.com Kolaboratzaileak: Lontxo Zubiria, Ane Manzisidor, Maria Angeles Arruti, Ainhoa Salsamendi, Maria Jesus Urbieta, Nerea Korta, Aritz Gorriti, Jone Eizmendi, Ainara Arnaiz, Begoña Rekondo, Iñaki Agirresarobe, Ana Urdangarin, Eneko Harreguy, Iñaki Labaka, Koldo Huegun, Aloña Loidi, Imanol Goenaga, Agustin Esnaola, Alex Tello, Pako Agudo, Sara Lazkano, Nerea Aizpurua, Alazne Begiristain, Xabier Arregi, Edorta Agirre, Pello Aranburu, Ainara Uribe, Joseba Pellejero, Maider Makazaga, Aloña Pulido, Ainhoa Azpiroz, Aitor Landaluze, Josu Aranberri, Luis Aranalde, Nerea Zinkunegi, Idoia Torregarai. Denborapasak: LUMA, O.E. Erredakzio kontseilua: Imanol Ubeda, Aritz Gorriti, Agurtzane Solaberrieta, Joxe Luis Arrastoa, Alaitz Aizpurua. Informatika: Topaguneko informatika zerbitzua. Banaketa: Miren Azkonobieta, Txelo Vidal eta Kerman Errekondo. Elektrikaria: Iñaki Salsamendi. Tirada: 2.600 ale Lege-Gordailua: SS-668-96 - ISSN: 1136-6818 Inprimategia: Antza. Zirkuitu Ibilbidea, 2. 20160 Lasarte-Oria. IKA MIKA ATALEAN PARTE HARTU NAHI BADUZU, GOGOAN IZAN IDATZIAK GEHIENEZ 2.000 KARAKTERE IZANGO DITUELA. ALE BAKOITZEAN EZ DIRA BI IKA-MIKA BAINO GEHIAGO ARGITARATUKO. IKA-MIKA BAT BAINO GEHIAGO IRISTEN BADA,\nNOAUA!k IDATZI HORIETAKO BAT HURRENGO ALE BATEAN ARGITA-\nRATZEKO ESKUBIDEA IZANGO DU. IDATZIA ARGITARATZE-DATA BAINA ASTEBETE LEHENAGO EKARRI BEHAR DA.\nNOAUA!k ez du bere gain hartzen IKA MIKA atalean eta, orohar, aldizkarian adierazitako esanen eta iritzien erantzunkizunik.\nOJOS DE BRUJO, IKASLE EGUNEAN\nELKARTE ARTEKO MUS TXAPELKETA\nNOAUA! TXIKIN, DENBORAPASAK\nMURAL LEHIAKETA ANTOLATU DA\n17. Or. Euskal presoak\nntxaurrondoa etxe atarian, lizarrei hostoak dariela bizikletaz bueltatxoa, salda beroa, zeru gorriak, gaztainak sutan, marroi pantonea mendietan, hego haize epela, garo berdeak, saskia bete gibel urdin, ustekabeko izotza, moreak… udazkeneko ortzadarra. Pixa usaina etxe atarian, Ucini kiratsa dariola bizikletaz bueltatxoa, salda ez dago, sudur gorriak, gaztainaren morkotsa, iazko zapata marroiak, aldarte epela, txiste berdeak, saskia bete urritxa, ustekabeko bisita, itsuak… udazkenekooo… Gazte bat pixari eutsi ezinik etxe atarian (taberna bost bat metrotara, etxea ere ez du urruti izango, hala ere bertan egin behar), beharko ez lituzkeen sustantziak dituelako botatzen omen du kiratsa Ucinen urtzen den aluminioak, iluntze aldera beti, eta bizi-\nkletaren gurpila zulatuta dagoenez kotxean noa, lizarraren hostoak politak dira kristalaren kontra erortzen direnean, mingain urdina duen beldurrak jota zankarrik erosi ez duelako egin gabe geratu da salda, sudur zulo zurituak, ostiral gaueko “kaztaña”, marroiak lanean, marroiak etxean, lenteja marroiak eta epelak, bide bazterreko berdeak, saskia bete garo, ezta urritxik ere, ustekabeko ustekabea, “bitxuak” nonahi… udazkeneko hortz-adarra… Jarraituz gero non bukatuko ote? Berriro hasiko naiz… Intxaurrondoa etxe atarian, lizarrei hostoak dariela bizikletaz bueltatxoa, salda beroa, zeru gorriak, gaztainak sutan, marroi pantonea mendietan, hego haize epela, garo berdeak, saskia bete gibel urdin, ustekabeko izotza, moreak… udazkeneko ortzadarra.\nA i t o r L a n d a l u z e - L u i s A r a n a l d e - A r i t z G o r r i t i - I m a n o l U b e d a - N e r e a Z i n k u n e g i - I d o i a To r r e g a r a i - J o x e P i ñ a s - U n a i A g i r r e\nzaroaren 1eko Artisautza Azokan ikusi eta dastatu ahal izan genituen herritar talde batek danbolinean erretako gaztainak. Oraingo honetan, eskerrak emateko idatzi nahi dugu tarte honetan. Zuetako asko ez zineten konturatu akaso baina gaztainen trukean utzi zenuten dirua beste urte batez ere, helburu zehatz baterako bildu zuten. Urtero egin ohi dute eta pasa den urteetan 18/98+\nmugimenduaren alde eman zuten moduan, aurten erraustegiaren kontrako mugimenduari eman dizkigute xoxak. Hemendik eskerrak ematea bakarrik geratzen zaigu, gaztainak erretzen aritu ziren herritarrei eta gaztainak jan eta beraien borondatea bertan utzi zutenei. Denon laguntza beharrezkoa izango da erraustegiaren proiektua bertan behera uzteko baina, argi dugu, proiektu hau guztion laguntzarekin geratuko dugula.\nGu gure aldetik, saiatuko gara erraustegiaren kontrako kanpaina eta egitasmoak aurrera ateratzen eta hondakinen arazoari alternatiba zentzudun eta garbiak bultzatzen. Aurrerantzean ere kalean egongo gara panel informatiboekin, gabonetako kontsumo arduratsuaren kanpainarekin, mural bat egiten eta… Mila esker guztioi. Usurbil Bizirik\nIKA MIKA ATALERAKO IDATZIAK GEHIENEZ 2.000 KARAKTERE IZANGO DITU. ALE BAKOITZEAN EZ DIRA BI IKA-MIKA BAINO GEHIAGO ARGITARATUKO. IKA-MIKA BAT BAINO GEHIAGO IRISTEN BADA, NOAUA!k IDATZI HORIETAKO BAT HURRENGO ALE BATEAN ARGITARATZEKO ESKUBIDEA IZANGO DU. NOAUA!k ez du bere gain hartzen IKA MIKA atalean adierazitako esanen eta iritzien erantzunkizunik. Hurrengo alea: azaroak 23. Idatzia ekartzeko azken eguna: azaroak 19.\nLanuzteei ekitea proposatu du LABek Michelineko gainontzeko sindikatuek denbora eskatu dute\nstearteko Berria egunkariak zekarren albistea: ELAk, ESKk, UGTk eta CCOOk denbora eskatu diote LABi Michelin lantokian lanuzteak hasi edo ez erabakitzeko. LABen iritziz, ordea, luzamenduetan ari dira, “epe guztiak amaitu eta gero ezer ez egiteko”. Joan den ostegunean elkartu zen azkenekoz enpresa batzordea Michelineko zuzendaritzarekin. Eta enpresak “keinu txikiak bakarrik” egin zituela-eta, egun hartan bertan proposatu zien LABek gainerako sindikatuei astean behin lanuzteak egiten hastea. Astelehen honetan elkartu ziren guztiak gaia aztertzeko. Eta “denbora” behar zutela adierazi zioten LABi. “Ezin dugu ulertu jarrera hori”, adierazi du Jon Martin LABek lantegian duen arduradunak. “Erabat proposamen irekia egin dugu, edozein gauza onartzeko prest geunden, baina inork ez du ezer planteatu”. Epeak amaitzear daudela gogoratu du. Izan ere, urriaren 3an aurkeztu zion Michelinek administrazioari berregituraketa plana, eta ordutik 30 egun ditu enpresak sindika-\nUrrian, Lasarte-orian egin zen manifestazioa.\ntuekin negoziatzeko. “Duela hilabete pasatxotik datu guztiak mahai gainean daude, eta orain bakoitzak erabaki behar du zein estrategiarekin jokatu”. Hala, LABek ez du baztertzen berak bakarrik mobilizatzen hastea. “Gauza garrantzitsuak daude jokoan eta ez gaude prest beste sindikatuen luzamenduak onartzeko”, esan du Martinek. Haren hitzetan, “zerbait egiteko ordua da, bestela beranduegi izango da”. Michelinek Lasarteko lantokian 367\nlangile aurrez erretiratu nahi ditu, lana uzteko sariak eman nahi dizkie 50 bati, eta Gasteizen daukan lantegira eraman nahi ditu 156 –aldi baterako 50, eta behin betiko 94–. LABek salatu duenez, 600 lanpostu inguru suntsituko dira eskualdean. Ostiralean elkartuko dira berriro enpresa batzordea eta zuzendaritza. “Ordurako sindikatuek iritzia aldatzea espero dugu”, dio Martinek. BERRIAN, AZAROAREN 13AN _________________\nErrausteak alternatibak badituela dio EAE-ANVk; EAk eta EAJ-PNVk San Markosko zabortegia ixtea eskatu dute\niri hondakinen gaiak ere, albiste ugari eman ditu egun hauetan. EAE-ANVk alternatiben aldeko apostua berretsi du. EA eta EAJ-PNV alderdiek, San Markosko zabortegia ixtea eskatu dute. Errauste sistemak alternatibak badituela uste du EAE-ANVk. Hala adierazi zuten lehengo astean Imanol Azpiroz eta Josetxo Ibazeta hautetsiek, Usurbilgo udaletxean eskaini zuten prentsaurrekoan. Lehenik eta behin, prebentzioaren alorrean neurriak hartzearen alde egingo dute alderdiko hautetsiek; besteren artean, kontzientziazio kanpainak sustatzearen, tasak egokitzearen eta egungo bilketa masiboa gaikakoarengatik aldatzearen\naldekoak. Beste alde batetik, hainbat gairen berrerabilera bultzatzeko neurriak ere defendatuko dituzte. Eta, azkenik, zaborra sortu eta gero ahalik eta gehiena birziklatzeko ahalegina egitea aipatu zuten, baita zaborraren zati organiko ustelkorrari dagokionez ere. Bide horri jarraituz, zaborra sortzen den tokitik ahalik eta gertuen tratatzea proposatu zuten. Horretarako, azpiegitura txikiak egitearen alde azaldu ziren EAE-ANVko hautetsiak.\nZabortegia itxi San Markosko Mankomunitateak zabortegia behin betiko ixteko biderik eman ez izana leporatu diote EAk eta EAJk Mankomunitatearen zuzendaritza-\nri. Bi alderdiek gogor kritikatu dute San Markosko Mankomunitatea zuzentzen duten arduradun politikoen jarrera –EB eta EAE-ANV–. Pasa den astelehenean, Mankomunitateko Batzordea elkartu zen, eta bertan hainbat gai aztertu ez izana gogor gaitzetsi dute. Besteak beste, Gipuzkoako Hondakinen Partzuergoaren eta Mankomunitatearen arteko elkarlanari bidea eman ez izana kritikatu dute, eta “isilpean” utzi izana mankomunitatearen aurrekontuen aurkezpena. “Gipuzkoako Hondakinen Partzuergoaren finantzaketarako hitzarmenarekin bat egiteari dagozkionak landu gabe utzita, ezinezkoa egiten da San Markos zabortegiaren itxierarako aurreikusitakoak betetzea”.\nEli Goikoetxea, musika irakaslea\n“Haurrek izugarri gozatzen dute musikarekin”\naurren abestiak gurasoei erakusteko hiru saioetan lehenengoa eskaini du Eli Goikoetxea musika irakasleak. 0-3 urte arteko haurren gurasoei zuzenduta Oinarriak Eraikiz Guraso Elkarteak antolatu duen ikastaroak hilaren 19an eta 26an izango du jarraipena.\nNOAUA! Nondik dator saio hauek antolatzeko asmoa? Eli Goikoetxea. Lagun bat dut Haur Eskolako hezitzailea dena. Eta hark aipatu zuen, gurasoen artean beharrezkoa ikusten zutela haur abestiak ezagutzea, haiekin parte hartzeko. Baina ez zekizkiten eta beraz, ezin zuten parte hartu. Berak aipatu zidan ia prest egongo nintzen Haur Eskolako gurasoei haur kantak, bere mugimendu eta dantzekin irakasteko.\nELI GOIKOETXEA “Asmoa, gurasoek seme alabekin erlazionatzeko beste modu alai, polit eta atsegina izatea da”\nN. Kantez gain, baita dantzak ere? E. G. Dantzan jarriko ditut denak. Umeek ez baitute abesten geldirik, denak dituzte mugimenduak, edo dantzak. N. Abestien artean, garai batekoak berreskuratuko dituzue? E. G. Noski, batzuk betikoak dira. Orain atera dituzte bertsio ezberdinak, baina funtsean, garai batetik hona kantak ez dira asko aldatu. N. Haurrei kantak abesteko ohitu-\nra dezente galdu al da? E. G. Lehen kalean asko abesten zen. Gure garaian kanta asko ez ziren eskolan ikasitakoak, etxean entzundakoak baizik. Baina orain hori ez da ikusten. Etxean ez dago abesteko joera edo ez dira kantak mantentzen, gordetzen. N. Saio sorta amaitzerako zer da lortu nahi zenukeena? E. G. Lotarako, jatorduetan engainatzeko erabiltzen diren kantak, edo haiekin jolaserako edo dantza egiteko… Hainbat momenturako zenbait kanta gurasoek prest izatea. Bide batez, gurasoek seme-alabekin erlazionatzeko beste modu alai, polit eta atsegina izatea. Hori da nik dudan helburua. N. Haur txikientzat musikak duen onura azpimarratzekoa da? E. G. Egia da musikak edozein egoera, momentu atseginagoa egiten duela. Ikusten da umeek izugarri gozatzen dutela musikarekin. Haiek konturatzen dira gure tonuaz, goxogoxo abesten ote diegun… Azkenean, musikak jendeak erakartzen du eta komunikaziorako oso ona da. N. Musikarekin lotura du zure lanak? E. G. Musika irakaslea naiz, une honetan Lehen Hezkuntzan nago. Lehen esperientzia da gurasoekin, baina berdin jarriko ditut dantzan, mugitzen eta haurrekin egiten dudan saioa egingo dut haiekin. Hori bai, modu kontzentratuagoan. Printzipioz hiru saio jarri ditugu, baina prestatu dudan kantu piloarekin ez dakit nahikoak izango ote diren. Esperientzia gustuko badute, agian beste batzuk ere animatuko dira tailer honetara.\nLehengo hastean hasi zen Eli Goikoetxeak eskaintzen duen ikastaroa.\nHelduek haurren abestiak ikasteko tailerra, Eli Goikoetxearen eskutik\nli Goikoetxea irakasleak 0-3 adin tarteko haurrentzako abestiak landuko ditu, gurasoak ere kantatzeko gai izan daitezen. NORENTZAT: 0-3 adin tarteko haurren gurasoentzat. NOIZ: azaroaren 19an eta 26an. NON: Haur Eskolan. MATRIKULA: 10 euro. ANTOLATZAILEA: Oinarriak Eraikiz Guraso Elkartea. INFORMAZIOA: 943 374 061.\nARITZ GORRITI ________________________\nEguneko Zentroak ISO 9001 ziurtagiria eskuratu du\nguneko Zentroan egiten ari diren lanarengatik, ISO-9001 ziurtagiria eman diote GSR enpresari, zerbitzu hau kudeatzen duen enpresari. Eguneko Zentroaren eskaintza kalitatezkoa dela dio ziurtagiri honek. Izendapenaren berri emateko, lunch modukoa antolatu zuten lehengo astean. GSR enpresako arduradunak, langileak eta bertan diren bezeroen familiak elkartzeko aitzakia izan zen. Udal ordezkariak ere han izan ziren. Ziurtagiriaz eta Eguneko Zentroaren martxaz hitz egiteko, GSR enpresako Itziar Zubiri izan dugu solaskide. NOAUA! ISO 9001 delako ziurtagiria jaso du Eguneko Zentroak. Zer suposatzen du horrelako sari bat eskuratzeak? Itziar Zubiri. Gauzak ondo egiten diren seinale da ziurtagiria. Guk bagenekien gauzak ondo egiten zirela, baina izendapen hau Eguneko Zentroan egiten den lana ona dela esatera dator. N. Zenbat bezero daude orain Eguneko Zentroan? Eta zenbat dira langileak? I. Z. Bi dira Eguneko Zentroan lanean aritzen direnak. Eta bezeroak, oraintxe bertan, 11 dira egunero zentrora datozen herritarrak. N. Laster, asteburuetan ere zabalduko dituzue ateak, ezta? I. Z. Bai, hala da. Orain astelehenetik ostiralera irekitzen dugu Eguneko Zentroa, baina epe laburrean asteburuetan ere irekiko dugu. Azaroan hastekoak ginen, baina urrats juridiko batzuk eman behar dira oraindik. Beraz, okerrik ez bada, urtarrilean hasiko gara asteburuetan eta jai egunetan zabaltzen. N. Asteburuetan zabaltzearena, zuen\nAzaroaren 7an, lunch batekin ospatu zuten ISo 9001 izendapena.\nekimena izan da ala bezeroen eskaera? I. Z. Urtero, gure bezeroen artean inkesta moduko bat egiten dugu. Jendeak gure lana nola baloratzen duen neurtzeko baliagarri izaten da. Inkesta horretan, astebukaeratan irekitzeko proposamena egin zitzaigun. Udal teknikariekin eta bezeroen familiekin bilera bat egin genuen eta astebukaeratan irekitzeko tramitazioak jarri genituen martxan. Orain, denbora kontua da baina urtarrilerako nik uste dut posible izango dela. Dena den, astebukaeratan, gehienez 6 pertsona hartuko genituzke. Hori baita egin zaigun eskaera. N. Langile gehiago hartu beharko dituzue. I. Z. Orain bi langile eta terapeuta bat ari dira lanean (azken hau, astean zazpi bat orduz). Eta ni neu hau guztia koordinatzen. Asteburu eta jaiegunetako ordutegia osatzeko beste langile bat hartuko dugu. N. 12 dira gehienez Eguneko Zentroak jaso ditzakeen herritarrak. Ez al da kopuru mugatua?\nI. Z. Gaur egun, 11 dira Eguneko Zentrora datozenak. Baina lau urteotan mugimendu asko egon da. Zazpi baja izan dira. Noizbait itxaron zerrendarik ere osatu behar izan da. Baina ez da ohikoena. Nire ustez, orain egiten den eskaintza egokia da.\nâ€œEmaten den zerbitzua oso ona daâ€?\nRS enpresako kide da Itziar Zubiri. Bera da Kalezarren dagoen Eguneko Zentroa koordinatzeaz arduratzen dena. Adierazi digunez, â€œoso kontentu gaude Eguneko Zentro honetan egiten den lanarekin. Ematen den zerbitzua oso ona da eta bertan ditugun aiton-amonak oso ondo aurkitzen dira hemen. Familiarrak ere pozik daudela esango nukeâ€?. Horretaz, aparte, herrian harrera ona izan du zentroak eta hori ere pozgarria da Itziar Zubirirentzat.\nZuberoako ikastolak laguntzeko, bertako produktuez osatutako otarrak eskuragarri\nguberrietarako hilabete falta dela eskaintza ezin hobea egin berri dute Zuberoatik; Sohütako Eperra eta Alozeko Basaürüko ikastolak laguntzeko kanpainan parte hartzea, bertako produktuez osatutako otarrak erosita. Hilabete amaierara arte eska daitezke Txiribogan eta Txirristran. Gabonetan sabela goxatzeko eta bide batez, Zuberoako ikastola laguntzeko aukera paregabea da honakoa. Urte amaierara hurbiltzen ari gara, eta bat baino gehiago datozen gabonetarako zer menu prestatu pentsatzen hasiko da laster. Produktu aukera zabala da, baina guztiak ez dira Zuberoatik datorkigun eskaintzaren parekoak. Eguberri hauetan otordu mahaian bertako produktuak dastatzeko modua izango da. Bai behintzat, Nafartarrak Kultur Taldearen laguntzaz eskuragarri dauden otarrak erosten dituenak. Zuberoako ikastoletako guraso taldeek haien eskuz egindako produktuez otarrak osatu dituzte.\nEGOERA ZAILEAN “Zuberoan bi ikastola besterik ez daude: Sohütako Eperra eta Alozeko Basaürü, eta laguntza beharrean dira” Bertako ikastolei primeran datorkie otar hauen bidez jasotako laguntza, egunerokotasunean sortzen diren gastuei aurre egin beharra dago eta. Une honetan, Zuberoan bi ikastola besterik ez daude; Sohütako Eperra eta Alozeko\nHerritar hauek bideratuko dute Zuberoako ikastolen aldeko kanpaina.\nBasaürüko ikastolak. Eta laguntza beharrean dira. Herrian, hirugarren urtez Nafartarrak Kultur Taldeak deialdia egin berri du. Eta zabaltzen doa pixkanaka Zuberoako ikastolei bultzada eman asmoz, urte garai honetan abian jarri ohi den ekimena. Bizkaian ekin zioten eta pixkanaka geografikoki hedatuz joan da. Handik Gipuzkoara zabaldu zen; besteak beste, Usurbila.\nGazta, patea, patxarana… Zuberotarrek bertan egindako produktuez bi otarre osatu dituzte. Horietako bat, Ahusqui izeneko otarrea dugu. Kilo bateko ardi gazta, 500 gramo ezti, ahate gibelezko 200 gramo pate eta bizkotxo poltsa batez osatua dago. Irati izeneko otarrean berriz, aipatutako produktuei,\n1,70 litro patxaran botila gaineratu diote. Azken otar hau 48 euroren truke eskura daiteke. Ahusqui izenekoa, 36 euroren truke. Produktu eder hauek dastatzera deitzen dute zuberotarrek: “Zuen parte hartzean bermatzen gara, eta esperantza dugu hemengo produktuak asko gozatuko dituzuela”.\nTxirristran eta Txiribogan eskuragarri Otarrak eskuratzeko herriko bi tabernetara jo besterik ez dago. Txiribogan edo Txirristran norbere izen abizenak eta telefono zenbaki bat utzita, kanpainan parte hartu eta otarra eskura daiteke. Horretarako, hilabetea bukatu arteko epea dago. ARITZ GORRITI ________________________\nDatorren asteazkenean, Sutegin, transgenikoei buruzko hitzaldi interesgarria\nektore ugari eta, batez ere, ekoizpen biologikoan dihardutenetik transgenikoen ondorioak garbi aztertu arte mota horretako hazien erabilpena debekatzea aspaldi ari dira eskatzen. Baina hazigintzako enpresa multinazional (Monsanto, Pioneer, Limagrain, Syngenta…) boteretsuen interesek gaina hartu dute eta hainbat gobernuk erabilpena legez ahalbidetu dute. Datorren asteazkenean, gai honi buruzko hitzaldia eskainiko dute nekazari batek eta EHNE sindikatuko ordezkari batek. Aitzagak antolatu duen hitzaldia arratsaldeko 19:30ean hasiko da. Europar Batasunak hazi transgenikoak erabiltzea baimendu duenetik, aurten, lehen aldiz erein da arto transgenikoa Ipar Euskal Herrian.\nEkoizle biologikoak, kezkatuta Nafarroan ere badira zenbait eremu hazi mota horrekin ereindakoak. Momentuz, biologia, nekazaritza, ekologia eta kontsumitzaile esparruen aldetik transgenikoen erabileraz planteaturiko arrisku eta zalantzak direla medio, Erkidego Autonomoan halako\nmoratoria aplikatzen ari da eta ez da hazi transgenikorik erabiltzen. Produktu biologikoak ekoizten dutenek, ordea, oso kezkatuta daude, beraiek egin dituzten azterketek transgenikoek beste landareak kutsatzen dituztela frogatu baitute. Ez hori bakarrik, erleen polena bera kutsatu egiten dela egiaztatu dute. Baina, zer demontre dira horrenbeste entzuten diren transgenikoak? Zer eragin dute nekazaritzan eta elikagaietan? Kaltegarriak al dira? Nola jakin daiteke jaten dugun tomatea edo erabiltzen dugun irina transgenikoa den ala ez? Zergatik herrialde batzuetan onartzen dira eta besteetan arbuiatu? Egia al da soluzioa izan daitekeela goseteak jota dauden herrialdetarako?\nHITZALDI PRAKTIKOA “Landare bat transgenikoa den ala ez jakiteko test bat egingo dute zuzenean, Sutegiko hitzaldian” Hainbat galdera zintzilik, erantzun zehatzik gabe… edo, behar bada, erantzun oso argia dutenak.\nHitzaldian nekazari batek eta EHNEko ordezkari batek hartuko dute parte.\nKezka horiek argitzen saiatuko dira datorren asteazkenean Sutegin eskainiko den hitzaldian. Aitzaga elkarteak antolatu duen hitzaldian bi hizlarik hartuko dute parte: -Jon Harluxet Bio-Akitaniako presidentea, Biharko Lurraren Elkarteko partaidea eta nekazaria Duzunaritzen (Nafarroa Behea). -Enrike Gisasola biologoa eta artzaina. EHNEko ordezkaria. Gainera, landare bat transgenikoa den ala ez jakiteko egiten duten test bat ere egingo dute zuzenean, datorren asteko hitzaldian.\nK U LT U R H A M A B O S TA L D I A Noaua! - 2007ko azaroaren 16an\nLarunbat honetan, Ikasle Festa\nkasleen Nazioarteko Eguna izango da azaroaren 17koa. Egun honen bueltan, euskal ikasleen topaketa antolatu ohi du Ikasle Abertzaleakek. Aspaldiko partez, Usurbilen ospatuko da Ikasle Eguna. Egunez, hainbat ekitaldi egingo dira eta, gauez, kontzertua: Latzen, Oliba Gorriak, Delorean, Ojos de Brujo eta Edan taldeek alaituko dute ikasleen eguna. Larunbat honetan, beraz, ikasleak izango dira nagusi. Jendetza espero da. Jaialdira datozen taldeek oihartzun handia dutelako eta, bestela ere, euskal ikasleen topaketa honek lagun asko erakarri ohi dituelako. Ojos de Brujo Bartzelonako Raval sortutako taldea da. auzoan Flamenkoarekin harremanatu izan duten arren, iturri askotatik edaten duen taldea da. Hala ere, zuzenekoa da talde honen bereizgarri nagusia: askorentzat, ez dauka parerik. Hamaika musikari biltzen dira eskenatokiaren gainean. Dirudienez, zuzeneko eskaintzaren bikaintasuna ahoz aho pasa da entzuleen artean eta jarraitzaile ugari bildu du oso denbora gutxian. Bitxia da Ojos de Brujoren sorrera\nFRONTOIAN KONTZERTUA “Ojos de Brujorekin batera beste lau talde arituko dira larunbatean: Latzen, Delorean, Oliba Gorriak eta Edan”\nLehengo astean, grammy latino bat eskuratu zuen Ojos de Brujo taldeak, urteko flamenko disko onenarengatik.\ntxokoa zen, batik bat. “Denborak aurrera egin ahala konturatu ginen merezi zuela ordura arte bizitako guztia disko batean jasotzea”, zioen azken diskoaren aurkezpenean taldeko gitarjoleak. Eta hala atera zuten lehen lana, “Vengue” izenekoa, 2000. urtean. Diskoak talde izaera eman zion Ojos de Brujori. 2002an, “Bari” diskoa plazaratu zuten. Disko horrek munduko hainbat herritara eraman zituen: Frantzia, Alemania, AEB, Japonia... Lau urte eman zituzten ia herririk herri jotzen. Eta iaz plazaratu zuten “Techarí” diskoa, larunbat honetan Usurbilen zuzenean aurkeztuko duten lana da.\nIkasle Eguna´07 egitaraua - 11:00 mahainguruak. - 13:30 Plenarioa. - 14:30 Bertso bazkaria. - 17:00 Hitzaldiak, jolasak, erakusketak... - 19:30 Manifestazioa. - 20:30 Ekitaldi politikoa. Eta gauez, ondoren kontzertuak: Latzen, Oliba Gorriak, Delorean, Ojos de Brujo eta bukatzeko, erromeria Edan taldearekin. (Kontzerturako sarrerak Irratin salgai).\nLatzenen itzulera eta bilakaera. Lagun talde gisa hasi ziren, Bartzelona aldeko taberna ezberdinetan elkartu, eta ordu txikiak arte jotzen. Antza denez, Ojos de Brujorekin hasi baino lehen, nork bere taldea zuen. Talde hau esperimentatzeko eta gustuko zuten musika egiteko\nOjos de Brujorekin batera, beste lau talde izango dira Ikasle Eguneko kontzertuan: Latzen (duela 10 urte desagertu zen baina berriz itzuli dira), Delorean (zarauztarrak, zuzeneko ikusgarria dute), Oliba Gorriak eta Edan (Ikasle Eguneko abestia egin duen taldea).\nZuzeneko ikusgarria du Delorean zarauztar taldeak.\nK U LT U R H A M A B O S TA L D I A\nPanpinak eta aktoreak elkarrekin\nostiral honetako antzerki saioan\nakrikun taldearen antzerki saioa ikusi gabe geratu ginen. Tira, antzerki zaleok beste aukera bat izango dugu ostiral honetan. Deja Bu talde oreretarrak “Gizona ez da txoria” antzezlana eskainiko du Sutegin, gaueko 22:30ean hasita. Albiste honen izenburuak dioen bezala, txotxongiloek eta aktoreek elkarrekin bat egingo dute ostiraleko antzerki saio honetan. Edukiari dagokionez, Bosniatik Euskal Herrira etorri den emakume baten istorioa kontatuko zaigu. Gerrak suntsitutako herritik ihesi egin ondoren, Selmak\nSimon aurkituko du. Simonek bizitza osoa baserrian eman du, baina azpiegitura erraldoi bat dela medio, hiriko pisu batera bidali dute. Egoera horretan egingo dute bat bi pertsonaiek, grina ezkutu batek batzen dituelarik: atzean utzi duten mundura hegan itzultzekoa. ANTZERKIA: 'Covek nije tika: Gizona ez da txoria', Deja Bu taldearen eskutik. LEKUA: Sutegiko auditorioa. NOIZ: Azaroak 16 ostirala, 22:30h. SARRERA: 5 euro (Txirristran eta NOAUA! egoitzan). Bazkideek, 3 eurotan baina aldez aurretik eta NOAUA!ko egoitzan.\nJende gutxi bildu zen Goseren kontzertuan\nasa den azaroaren 9an Sutegira hurbildu zirenek, kontzertu zirikatzaile eta doinu nahasketa bikainez gozatu ahal izan zuten. Horretarako eta gehiagorako eman baitzuen Goseren emanaldiak. Trikitia nahi bezala astindu zuten, beste musika joera batzuekin nahastuta. Abesti eta taularatze probokatzailea izan zen eskaini zutena. Originala zalantzarik gabe. Emanaldia ikustera hurbildu zirenak beste abesti baten gogoz geratu ziren. Eskatu gabe ez ziren geratu, baina zalantzen ostean, azkenean ez ziren berriz taula gainera igo. Ia beste batean itzuli eta publikoarekin duten “zorra” kentzen duten.\nLakrikunen antzerki saioa, bertan behera\nAntzezlan honek ACT saria jaso zuen udaberrian. Antzezleak eta txotxongiloak elkarrekin ikusiko ditugu Sutegiko taula gainean.\nzaroaren 8an hastekoa zen Hamabostaldia. Kultur Lakrikun antzerki taldearen saioa, ordea, bertan behera utzi behar izan zen. Bezperan, antzezle baten senitartekoa hil egin zen eta horregatik ez zen antzerki saiorik izan.\nElkarte arteko X. Mus Txapelketa, hastear\nus txapelketa batek lotuko ditu herriko bederatzi elkarte datozen asteetan. Jada hamargarren ediziora ailegatu da bateko eta besteko bazkideak elkarren arteko lehian jartzen dituen ekimena. Aurtengoa Andatzperi antolatzea egokitu zaio. Elkarteetako mus zaleek hitzordua jarria dute beraz. Asteburu honetatik aurrera karta jokoa nagusituko da herriko bederatzi elkarteetan. Andatzpek, Eguzkik, Ibai Ondok, Peña Pagolak, Aitzagak, Yoko-Garbik, Aginagak, Erroizpek eta Mahaspildegik elkarte arteko mus txapelketan parte hartuko dute. Urtez urte ekimena antolatzeko ardura, elkarteen artean txandakatzen dute. Hamargarreneko xehetasunak lotzeaz Andazpe arduratu da.\nSARI IKARAGARRIAK “Partehartzaileari dirurik eskatzen ez zaion mus txapelketa gutxitako bat da. Eta sari ikaragarriak daude”\nEkimenean parte hartzeko bete beharreko baldintza bakarra, lehen aipatutako elkarteren bateko bazkide izatea da. Elkarteen arteko lehia izango da eta inor gutxi geldituko da esku hutsik. “Txapelketa honek duen gauzarik itzelena, sariak dira. Parte hartzen dutenak afari batekin geratzen dira”, adierazi dute antolatzaileek. Herriko jatetxe eta tabernatan afari goxoak mus txapelketan parte hartzeagatik. Baita txapelak, trofeoak, ardo edo xanpaina,... “Parte hartzaileari dirurik eskatzen ez zaion mus txapelketa gutxitako bat da. Eta sari ikaragarriak daude”, adierazi dute antolatzaileek. Biltokien arteko elkarlanaz aurrera atera da ekimena.\nAndatzpek, Eguzkik, Ibai Ondok, Peña Pagolak, Aitzagak, Yoko-Garbik, Aginagak, Erroizpek eta Mahaspildegik hartuko dute parte.\nAntolatzaileek eskerrak eman nahi dizkiete herriko hainbat jatetxe eta tabernei, iaz ere debalde eman baitzituzten muslarientzako afariak. Emandako laguntza eskertu nahi dute.\nFinala, abenduaren 15ean Lehen fasea elkarte barruan, sozietate bereko bazkideen artean jokatuko da. Gune bakoitzean, bi bikote onenek final handirako txartela eskuratuko dute eta abenduaren 15ean larunbatarekin elkartuko dira honenbestez, muslari onenak. 17:00etatik aurrera, bederatzi elkarteetatik finalera ailegatu diren hemezortzi bikoteren txanda izango da.\n4 errege, 4 ustel, 4 hamarreko Lehenik, zozketa bidez lau bikote aukeratu eta haien artean lau usteletara jokatu beharko dute eta fase horretan galtzaile suertatzen direnak kanporatuak izango dira. Gainerako hamasei bikoteek partida bakarrera jokatu beharko dute. Elkarte bereko bi bikotek aurrez aurre ez lehiatzeko\nzortzi bikoteak bi taldeetan banatuko dira. Musa, lau errege, lau ustel eta lau hamarrekotara izango da.\nIaz Peña-Pagolakoek irabazi zuten txapelketa\nntolatzaileek parte hartzera dei egiten diete bazkideei. “Anima daitezela. Auzo guztietako jendea biltzen da musean jokatzeko eta hori oso polita da”, adierazi dute Andatzpeko kideek. Ekitaldia borobiltzeko afari eder bat prestatuko dute bertaratu diren guztientzat. Iaz, Kalezar aldekoak garaile suertatu ziren; Peña-Pagolakoak indartsu ibili ziren. Aurten zer gertatuko den laster jakingo da. Abenduaren 15ean izango dugu irabazleen izen abizenen berri. Hasi dadila lehia. ARITZ GORRITI ________________________\nUsurbilgo Andatza Mendi Elkarteak argazki eta bideo lehiaketa jarri du martxan zken bost urte hauetan bidaia edo mendi ibilaldi interesgarririk egin baduzu eta zure ibiliak ezagutarazi nahi badituzu, anima zaitez Usurbilgo Andatza Mendi Elkarteak antolatu duen lehiaketan parte hartzera. Lanak aurkezteko epea azaroaren 26an amaituko da.\nLiburutegian (Sutegi eraikina. Irazu kalea, 14. 20170 Usurbil). 4.- Hiru sari izango dira: 300, 200 eta 100 euroko balioa duten hiru bono kirol materiala erosteko, Andatzak zehaztutako kirol denda batean. 5.- Epaimahaia: Andatza Mendi Elkartea.\nAndatza Mendi Elkarteak ekimen berri bat jarri du martxan: argazki eta bideo lehiaketa. Hauexek dira lehiaketan parte hartzeko kontuan izan behar diren oinarriak: 1.- Lana diapositibetan edo modu digitalean aurkeztu beharko da (argazkiak edo bideoa). Azken bost urte hauetan gauzatu den bidaia edo mendi irteera baten ingurukoa izan beharko du. Lanaren kopia bat bidali beharko da, originala jabearen esku geratuko da. 2.- Iraupena: gehienez 30 minutu. 3.- Lana aurkezteko azken eguna eta lekua: azaroaren 26a astelehena, arratsaldeko 19:30ean Usurbilgo Udal\nKONTUAN HARTUKO DENA\nLanak epaitzerakoan, ezaugarri hauek hartuko dira kontuan: esperientzia eta kontakizunaren originaltasuna, hizkuntzaren egokitasuna eta aberastasuna, material grafikoaren kalitatea eta mapa eta bestelako osagarrien ekarpena.\n0-3 urteko haurren gurasoentzat hitzaldia Haur Eskolan\nDatorren astean, Zubeldia taldearen bazkaria Aginagan\ninarriak Eraikiz Haur Eskolako guraso elkarteak beste hitzaldi bi antolatu ditu. Jon Perez de Arriluzea psikomotrizitatean aditua da eta Haur Eskolara hurbilduko da azaroaren 22an lehenik eta azaroaren 29an bigarrenik. 0-3 urte bitartean, haurrek igarotzen dituzten fase desberdinei buruz mintzatuko da. Interesa duen orok parte har dezake hitzaldi hauetan. Arratsaldeko 18:00etan hasiko dira bi hitzaldiak. Informazio gehiago: 943 374 061.\nâ€œEsperientzia, originaltasuna, hizkuntzaren egokitasuna eta aberastasuna, material grafikoaren kalitatea eta mapa zein bestelako osagarrien ekarpenaâ€?\nubeldia taldeko kideek datorren astean egingo dute urte amaierako ohiko bazkaria. Iaz bezala, Aginaga sagardotegian bilduko dira PeĂąa Zubeldiakoak. Bazkarian parte hartzeko, aldez aurretik txartela eskuratu behar da. Txiribogan jarriko dira salgai, 28 eurotan. Azaroak 24, larunbata. Egun horretan bilduko dira Zubeldia txirrindularien senideak eta lagunak. Izena emateko epea bezperan itxiko da, azaroaren 23an. Beraz, txartela garaiz eskuratzea gomendagarria da.\nMendi Astean erakutsiko dira lehiaketa honetara aurkeztuko diren lanak.\nAurkeztutako lanak Mendi Astean erakutsiko dira Aurkeztutako lanak Andatza Mendi Elkarteak abenduan antolatuko duen Mendi Astean erakutsiko dira jendaurrean. Aurkeztutako lan kopuruaren arabera erabakiko da jendaurrean erakutsiko direnen zenbatekoa. Informazio gehiago jasotzeko, hona hemen Andatza Mendi Elkartearen kontaktua: andatzake@usurbil.com\nAbenduaren 8an, odol-emaileen bazkaria Atxegan\nhikoa den bezala, abenduaren 8an Usurbilgo Odol Emaileen Elkartekoek urte bukaerako bazkaria egingo dute. Zendutako odol emaileak gogora ekarriko dituzte lehenbizi eta gero Atxega jauregian bilduko dira. Bertaratu nahi duenak, elkarteko ordezkariekin jar dadila harremanetan: Patxi 615 760 458 943 363 102 Agustina Kattalin 943 362 139 Maite 943 366 040 Txartelak 30 euro balio du. Bertaratu nahi duenak, azaroaren bukaerarako dei dezala izena emateko.\nNOAUA! TXIKI Noaua! - 2007ko azaroaren 16an\nEzetz asmatu Kaixo, 3. mailako ikasleak gara. Ea hitz gurutzatu hauek asmatuaz, GOITIK BEHERA dagoen hitza asmatzen duzuen. Pista bezala esango dizuegu, orain arte landu dugun gaia izan dela.\n1. Herri edo hiri bat osatzen duten zatiak. 2. Gure herriko Kultur Etxearen izena. 3. Usurbilgo auzo baten izena. 4. Gure herritik pasatzen den Gipuzkoako ibairik luzeena. 5. Euskal Herriko probintzia bat. 6. Ikastera joaten garen tokia. 7. Elkar gurutzatzen duten bide ugari dituen eraikina edo lekua. Bertatik ateratzea oso zaila da.\nUdarregi ikastolakoak Andoaingo euskal jokoen topaketan\nzaroaren 9an mugimendu berezia izan zen Andoaingo Goikoplazan. Udarregi ikastolako ikasleak, Andoaingo Aita Larramendi ikastolakoekin lehiatu ziren euskal joko ezberdinetan. Txingak, lokotsak, soka-tira eta beste hainbat euskal jolasetan aritu ziren bi herrietako gazteak. Ondo\npasa, kirola egin eta bertako joko eta kirolak ezagutuz lagun berriak egiteko aukera paregabea izan zuten gazteek.\nIkusmina Goizeko 09:30ak aldera ekin zioten lehiari eta giro berezia jarri zuten Goikoplaza inguruan. Bertatik pasa zirenen ikusmina ere piztu zuten.\n46 usurbildar Behobia-Donostian\nguraldi ederraren laguntzaz, korrika eta festa uztartuaz ikuskizun polita izan zen pasa den igandean Behobia-Donostia lasterketaren 43. edizioan. 12.700 lasterkari izan ziren irteera puntuan eta tartean usurbildarrak ere baziren. 20 kilometro eta 200 metroko ibilbidea egin behar izan zuten, aurreko edizioetan baino 100 metro gehiago, eta 46 herritar izan ziren proba hau amaitzea lortu zutenak. Gizonezkoak ziren 40 eta emakumezkoak 6. Antolatzaileen webgunetik ateratako sailkapenaren araberako datuak dira jarraian datozenak, eta agian okerren bat izango da, dortsal aldaketak eta abar dezente izan baitira aurtengo edizioan. Iñaki Añorga izan zen herriko korrikalarien artean denbora onena egin zuena: ordubete, 17 minutu eta 17 segundu. Emakumezkoen artean, berriz, Arantxa Eizagirre eta Rosa Udabe bost segundoko tartean sartu ziren, ordubete eta 29 minututik behera eginez.\nBehobia-Donostia lasterketa´07 Juan Mari Agote Goiaran 01:30:21 Mikel Alkorta Alustiza 01:21:04 Lorea Aldabaldetreku Agirre 01:59:15 Iñaki Añorga Unanue 01:17:17 Gerardo Armendariz Azpiroz 01:26:08 Xabier Arruti Landa 01:23:33 Mikel Artola Azkue 01:36:21 Pedro Caceres Navajas 01:50:26 Alex Castander Urrutia 01:34:07 Jose Castro Manterola 02:05:33 Cesar De la Fuente Garcia 01:46:31 Iñaki Eizagirre Sagardia 01:43:06 Arantxa Eizagirre Zaldua 01:29:45 Haritz Esnal Odriozola 01:40:20 Juanjo Estevez Martin 01:23:58 Idoia Ezeiza Iruretagoiena 01:29:56 Iker Ibarra Ibens 01:57:03 Mikel Ibarreta Borda 01:38:29 Eduardo Jauregi Torrecilla 01:38:32 Aitor Jauregi Urdanpilleta 01:32:35 Carlos Jimenez Goya 01:42:50\nGuztira, 12.700 izan ziren Behobia-Donostia lasterketan parte hartu zutenak. Tartean, 46 usurbildar.\nZuriko Lataillade Aizpurua 02:58:00 Juanjo Lertxundi Azkue 01:33:46 Karmele Liceaga Alcantara 01:46:43 Alfonso Lopez Garcia 01:35:35 Patxi Marin Isasa 01:26:58 Iban Maritxalar Elizondo 02:09:30 Haritz Martin Lizaso 01:33:41 Iñaki Mayoz Rekondo 01:45:55 Alazne Olaizola Iparragirre 01:34:54 Andoni Olano Zugasti 01:29:30 Aitor Otamendi Lizarazu 01:55:06 01:39:57 Xabier Orbegozo Mujika Juan Carlos Perez Lizarralde 01:24:45 01:26:54 Edorta Perez Pineda Joxe Mari Portu Azpiroz 01:54:59 Francisco J. Rabano Rubio 01:26:24 J. Rekondo Etxeberria-Bereiartza 01:45:37 Joseba Rezola Eizagirre 01:43:38 Arkaitz Rezola Mendikute 01:27:31 01:34:43 Jose Sanchez Garcia Jose Mari Seoane Mayoz 01:30:16 Jon Tapia Lizarraga 01:19:37 01:33:01 Alex Udabe Pagola Rosa Uribe Navarro 01:28:50 Jabier Zubiria Ayerza 01:32:05 Aimar Zuloaga 01:32:41\nJOSU ARANBERRI ________________________\nLau eskubaloi partida\nehen Territorial mailako taldeak Eibarko Haritz taldearen aurka jokatuko du. Igoera fasea jokatzeko txartela ematen duten hiru lehenengo postuetako bat lortu ahal izateko Jose Lorenzok zuzendutako taldearentzat ezinbestekoa izango da garaipena lortzea. 2. Territorial mailakoak Irungo Gaztiak liderra izango du aurrez aurre eta etxean lehen garaipena lortzen saiatuko dira, kanpoko bi neurketak irabazi ondoren. Jubenil mailako mutilen taldeak euren puntu kopuru bera duen Arrasateren aurka neurtuko ditu indarrak eta, azkenik, kadete mailako nesken taldeak ere Oiardon jokatuko du Consulting Social Alavesen aurka.\nErregional mailako bi taldeak Haranen\nsurbil Futbol Taldeko erregional mailako 2 taldeek Haranen jokatuko dute larunbat arratsaldean. Bigarren taldeak Tolosako Amaroz taldearen aurka jokatuko du eta etxean partidarik galdu gabe jarraitu nahiko dute oraindik ere. Lehenengo taldeak, berriz, Urnieta izango du aurrez aurre.\nEguneko goardiako farmaziak Azaroak 15, osteguna Orue, Jaizkibel 2 Lasarte Azaroak 16, ostirala De Miguel, Nagusia 32 Lasarte Azaroak 17, larunbata Acha-Orbea, Hipodromo etor. 6 Lasarte Iturralde, Bordaberri 1 Usurbil Azaroak 18, igandea Acha-Orbea, Hipodromo etor. 6 Lasarte Azaroak 19, astelehena Rodriguez, Nagusia 42 atz Lasarte Azaroak 20, asteartea Gil, Nagusia 24 Lasarte Azaroak 21, asteazkena Acha-Orbea, Hipodromo etor. 6 Lasarte Azaroak 22, osteguna Urbistondo, San frantzisko 1, Lasarte Azaroak 23, ostirala Orue, Jaizkibel 2 Lasarte Azaroak 24, larunbata Urbistondo, San frantzisko 1, Lasarte Oa Kontzeju Zaharra 11 Usurbil Azaroak 25, igandea Urbistondo, San frantzisko 1, Lasarte GOARDIAKO FARMAZIA,GAUEZ J. Etxebeste Farmazia Elkano 2 kalea, Hernani 943 55 20 87 (gaueko guardia 22:00etatik 09:00ak arte) 2007ko egutegia noaua.com webgunean\nAgenda Azaroak 16 ostirala - “Gizona ez da txoria”, Deja Bu taldearen antzerki saioa. 22:30ean Sutegin.\nAzaroak 17 larunbata - Ikasle Eguna´07 (ikus 10. orrialdea).\nAzaroak 20 asteartea - Pello Añorga ipuin kontalaria 18:00etan udal liburutegian, Sutegin. Sarrera: doan. Norentzat: 6 urteko umeentzat. Antolatzailea: Udala.\nAzaroak 21 asteazkena - Transgenikoei buruzko hitzaldia Sutegin. 19:30etik aurrera.\nAzaroak 22 osteguna - Jubilazioari adarretatik helduz. 18:30ean Sutegin. Hizlaria: Izar Arregi psikologoa. Sarrera doan.\nErrausketaren aurkako mural bat\negiteko lehiaketa antolatu da\notxoenea etxearen atzeko paretean (parke aldeko paretean), mural bat egin nahi du Usurbil Bizirik plataformak. Ekimen honen bitartez, errausketari oposizioa eta alternatiben, birziklapenaren eta herri osasuntsuago baten aldeko aldarrikapena islatu nahi dute. “Herritar guztiak animatu nahi ditugu beraien ideiak bidaltzeko eta ondoren mural dotore bat egin ahal izateko”, adierazi digute Usurbil Bizirik plataformako kideek.\nAzaroko ordutegia: 16:00-20:00. Abenduko ordutegia: 9:00-13:00. Telefono zenbakia: 943 361412.\nLehiaketaren oinarriak hauek dira: Formatua: librea. Bakoitzak bere ideia nahi duen bezala aurkez dezake. Nola aurkeztu: marrazkiak atzean egilearen izen-abizenak eta telefono zenbakia eduki beharko ditu. Epea: lanak aurkezteko azken eguna abenduaren 10a izango da. Tokia: hiru gune egongo dira lanak aurkezteko: -Ikastolako sarreran egongo den\nHitz-Ahok antolatutako azken saioa, hilaren 21ean\nSabel dantza ikasteko aukera berri bat abenduan\nAzaroak 25 igandea - Umeentzako ikuskizuna: Robin eta Hood. 17:30ean Sutegin. Sarrerak, aldez aurretik, 2 euro kiroldegian. Sutegiko lehiatilan, egun berean 3 euro.\nzaroaren 21ean eskainiko du Joxe Amiama psikopedagogoak hiru hitzaldietan, azkena. Famili alorreko komunikazioa landuko da bertan. Haur Hezkuntza eta Lehen Hezkuntzako ikasleen gurasoei zuzenduko da, Hitz-Aho guraso elkarteak antolatuko ekimena. Saioak irauten duen artean, haurtzaindegi zerbitzua eskainiko da. Hitzordua, hilaren 21ean 17:00etan Udarregi ikastolako erdiko aretoan.\nuraso Eskolak antolatu duen sabel dantza ikastaroak harrera bikaina izan du. Horregatik, abendutik aurrera beste ikastaro bat martxan jartzea erabaki dute. Ikastaroa Bake Epaitegi atzeko aretoan eskainiko da, astelehenetan arratsaldeko 18:00etatik 19:30ak arte. Beraz, lehenengo txandan kanpoan geratu zirenak edo animatzen direnak, abendua baino lehenago izena eman beharko dute ondorengo telefono zenbakian: 615006535 (Ana).\nPotxoeneko parte honetan egingo da murala.\nkaxan. -Udal liburutegiko sarreran egongo den kaxan. -Susana Martinen klaseetan egongo den kaxan. Nori zuzendua: Haur, gazte eta helduak. Saria: lana herriko pareta batean erreproduzituta ikustea.\nAbenduaren 22an egingo da murala Usurbil Bizirik plataformak aditzera eman duenez, murala abenduaren 22an marraztuko dute. Eta muralaren osaketan ere, nahi duenak parte hartu ahal izango du.\nAsteazkenean, Santa Xexiliren omenez kalejira\nanta Xexiliren omenez, Zumarte Musika Eskolak kalejira antolatu du. Santa Zezilia (musikarien eguna) azaroaren 22an ospatzen bada ere, Zumartek bezperan egingo du kalejira, hilak 21 asteazkena. alboka taldeak, trikitixa taldeak eta txistu eta talde instrumentalak hartuko dute parte. 19:00etan irtengo da kalejira Musika Eskolatik eta Kale Nagusitik barrena abiatu ondoren, herriko hainbat kale musikaz girotzen joango dira.\nETXEBIZITZA - Pisu bat salgai. Santuenea auzoan, 16 zenbakia 4 pisua, 33. milioitan (negoziagarria). Interesatuak: 667802888. - Usurbilen bi logelako etxe bat daukagu salgai. 666 539284. - Usurbilen 2 logelako etxe bat daukagu alokatzeko. 620565731. - Pisu bat edo etxe bat alokatu nahiko nuke. 650082049. - Hiru logeletako etxe bat salgai, kaxkoan. Igogailua, ganbara eta balkoiduna. 655 72 06 66. - Pisua alokatuko nuke Usurbilen. Telefono zenbakia: 943 36 02 45 / 661 702 708. - Salgai. Kaxkoan, 3 logelako etxea trasteroarekin. Garajea aukeran. 685731792 - Bi gela edo gela bateko apartamentu baten bila nabil Usurbilen. 687 650 066 (Maria). - Pisu bat edo etxe bat alokatu nahiko nuke. 650082049 SALEROSKETAK / GARAJEAK - Citroen Picasso Diesel salgai. 4 urte. 617 24 26 60 (Nere). - Aprilia RS 50, 12 CV, 2006ko motoa salgai. Urtebeteko garantia, 10.000 kilometro eginak. Prezioa: 1800 euro. 943 370063. - Moto bat saltzeko, Richoo RR beltza, 49 cm3. 649 302 733 (David). Ondo zaindua, â€œextraâ€? asko. - Estrenatu gabeko Aprilia Scoter SR 50 motoa saltzen dut. 649 356 081. - Garaje itxi bat alokatzen dut Artzabalen. 647 120 253. LANPOSTUAK Lan-eskaintzak - Ingelera emango duen irakasle bat behar da Zubietan, astean behin edo bitan kla-\nseak emateko. 943 36 07 59 (Pello). - Astean bi egunetan etxeko lanak egin eta tarteka umea zaintzeko pertsona baten bila nabil. Irailetik aurrera hasteko. 627278907. - Urte osoz, astebukaeratan lan egiteko zerbitzari baten bila gabiltza. Telefono zenbakia: 943366710. Lan-eskaerak - Etxeko lanak egiteko edo umeak zaintzeko emakume bat eskaintzen da. 636934237. - Etxeko lanak egiteko emakumea eskaintzen da. Goizez edo arratsaldez lan egiteko prest. Deitu: 679 79 61 01. - Emakume euskaldun bat eskaintzen da, egunero lauzpabost ordu lan egiteko. Egun osoko disponibilitatea. 687348223. - Fisikako ikaslea, uda honetan matematika eta fisikako klaseak emateko prest. 943 37 12 77 / 685 772 602 (Nerea). - Pertsona helduak zein haurrak zaintzeko edo etxeko lanak egiteko neska bat eskaintzen da. 677343326 - Emakume bat eskaintzen da etxeko lanak egiteko, pertsona helduak zein haurrak zaintzeko. 630274906 - Emakume bat eskaintzen da umeak edo pertsona helduak zaintzeko. Telefono zenbakia: 676221378. - Neska bat eskaintzen da umeak zaintzeko zein etxekolanak egiteko. Egun osoko disponibilitatea. 679742413. - Portalak eta eskailerak garbitzeko neska bat eskaintzen da. Esperientzia horrelako lanetan. 690 784 113. - Oporrak, ospakizunak, edozein motatako bideoak montatzen dituen profesionala eskaintzen da. 943555835/ 617 242 660.\n- Etxeko lanak egin, pertsona helduak zaindu edo jatetxe batean lan egiteko prest nago. 610 669 335. - Neska bat eskaintzen da etxeko lanak egiteko eta umeak zein pertsona helduak zaintzeko. 618434990. - Etxeko lanak egiteko edo pertsona helduak zein haurrak zaintzeko emakume bat eskaintzen da. 620 646 769.\nBESTELAKOAK / GALDUTAKOAK - Zilar edo urre zuriko lepoko bat topatu genuen uda partean eta udaltzaingoan utzi dugu. Galdu duenak han galde. - Kotxeko aulkitxoa salgai. Maxi Cosi Priori XP. 110 euro, erdi prezioan. 652 764 620. - Pottoka salgai, kalifikatua eta subentzioa jasotzen ari dena. 626 220925. - Egurrezko aulkiak salgai. Aritz egurrez eginikoak. 943 36 20 49. - Lur zatitxo bat hartuko nuke, baratz txiki bat osatzeko. 615744076. - Bigarren eskuko trikitixa bat erosiko nuke. 656 76 52 13. - AuĂąamendi enziklopediaren 80 tomo salgai: 635733984. - Benelli repetidora salgai 600 euro. 645 735750. - Mercedes Vito Mixta 112 CDI bat saltzen dut. Aire egokitua, kristal tintatuak, bigarren bateria, berogailu autonomoa... Dena hornitua, 610 431 999. - 5 urte dituen Renault Megane Coupe bat daukat salgai. 637 760 852. - Snow egiteko tabla bat fijazioekin salgai. Tf: 679 185 102. - Argazki zaharrak berritzen eta txukuntzen dira. Baita bideoak editatu ere. 617 242 660/ zapore@euskalnet.net\nFrancisco Arruti Munduate Azaroaren 8an hil zen, 85 urte zituela.\nHilaria Aizpurua Zeberio Azaroaren 10ean hil zen 90 urterekin. Kaleberri.\nTeresa Garzon Aliaga Azaroaren 11n hil zen 75 urterekin. Kaleberri.\nOharra: Jaiotzak, Usurbilgo Bake Epaitegitik jasotako datuak. Merkatu Txikirako mezuak, zorion agurrak, hildakoen edota jaioberrien aipamenak orri honetan ikusi nahi badituzu, honako telefono zenbakira deitu bulego orduetan: 943 360 321. E-posta: erredakzioa@noaua.com Gure Lur txikiak ere urtebete betetzen du azaroaren 19an. Eta hara! Urte bat hori ere jan nahi digu! Zorionak eta muxuak. Etxekoak.\nZorionak wapissimo!! 2 urte handi beteko dituzu azaroaren 20an! Txokolatezko muxutxuak eta besarkada bero bat maite zaitugunon partez.\nNOAUA!! 300 alea


Deabrukumeak legelari? –\nBatzuk diotenez Deabruak kristauen artean ibiltzeko era guztietako mozorroak jazten omen dituzte. Nik egia aitortzeko, ezin dut esan horrela ez denik, nire bizitzan – halabeharrez eta gogoz kontra – hainbestetan ezagutu baitut Deabrua, gehienetan togadun epaileen artean.\nHortaz, Deabruak, mozorroen artean kuttunena, hain zuzen togarena duela pentsatzea dagokit. Esta ez diot horietako batzuk mugitzen diren egoitzetan sekulako sufre kiratsa dagoelako – hori horrela izanda – justizia eta legea palio azpian jartzen duten horiek, berriro palio azpian, jarraibide politikoek emandako irizpidei men egiten dietelako baizik.\nHori gertatzen danean, eta gertatzen ari da, epaiketako diskurtsoak daraman miseria ideologikoa, “soilik” irentsi dezaketen bakar batzuentzat bazka bilakatzen da.\nTogadun deabrukumeak, agintean dituzten politikariek urrun kokatzen nahi izan arren, berezkoak dituzten erregimenetan sortzen dira, hau da, sistema usteletan, gaur egun Espainiar Estatuan dagoen bezalakoetan.\nEskarmentuak erakutsi digu, nola Francoren erregimenean hala haren ondorengoa den egungo erregimenean, legea justiziaren gainetik dagoela. Hare gehiago, oinarrizko Giza Eskubideak etengabe erabiltzen dituzte botereguneetan daudenek, beraien lege eta arauen ondorio hutsa bailiran. Baina berezkoak diren Eskubideak ordea ezin dira dimentsio etiko eta izaeraz hustu, horietan baitute funtsa eta muina. Propio ezarritako legalitatera makurtzeko mugatzen baiditugu, eskubideak baino, proposizio hauskor, oker eta bidegabeak izanen ditugu.\nGuztiz bestelakoa da Giza Deklarazio Unibertsala dioena, non justizia hitzaren oinarrizko zentzua azpimarratzen baita. Justizia hizki haundiekin, ezarritako boterearen soinuari dantza egiten ez diona. Jendeari zor zaion errespetuan, bortxaezina den pentsamendu askatasunean, erabakitze gaitasunean, begirunean oinarritutako Justizia.\nHonekin guztiarekin beraz, ezinbestekoa da Espainiar Estatuaren baitan, kultura sortzearaino sustraitu den oinarri ideologikoa, gehiegikeri juridikoa duen oinarri horiek deuseztatzea.\nBegien bistakoa behar lukeena izkutatzen baitute. Giza eskubideek bere baitan dute erligio eta politika askatasuna. Eskubidea dimentsio osoan, bai norbanakoari bai komunitateari zor zaiona, pertsonaren baitan biltzen diren bi izaera baterakontuan hartuz.\nBeraz, bere burua demokratikotzat jotzen duen Sisteman, pertsonek, herritar aktibo izan ahal izateko, bere nortasunaren parte bati, hain zuzen beraien ideia politikoei, uko egin behar izatea onartezina da.\nSekula, ez diogu zertan deusi uko egin beharrik berez zor zaizkigun eskubideak gozatzeko. Erligio eta ideia askatasuna babestu behar dira, gehienbat nagusikeriz ezarritako boterearekin bat ez datozenean.\nFrankismotik datorren ondare negargarria utzi eta indarrean arrazoia iraunarazteko sortutako erretolika faltsuetatik urrunduz, jar dezagun eztabaida dagokion lekuan.


Eneko Sagardoy –\nTestua: Eneko Sagardoy\nBertsolariaren pertsonaia prestatzeko apunteak: bertsotan hasi aurreko isilunean\nDemagun bertsolariaren pertsonaia antzeztea eskaini didatela pelikula batean. Papera prestatzeko orduan zailtasunak topatu ditut, zaila baita deszifratzen bertsolarien buruan, gorputzean eta gogoan zer jazotzen den. Zehazki, zer gertatzen den gai bat entzun eta bertsoko lehenengo berba bota arte. Horregatik, bertsolari batek gogorarazten dizkidan pertsonaiak bilatu ditut. Neureago egin guran. Egoera konkretuetan. Ea zenbat pertsonaia diren bertsolari bat. Edo zenbat bizitza ezkutatzen dituen, bizitza batek.\nGai-jartzailea gaia esaten: Gorputza geldi-geldi. Arnasa eutsita. Erreferentziak: etsaiarena izan daitekeen zarata entzun duen azeria; izar berezi bat ikusi eta, gero, berriz ikusi gura duenean, ezin aurkitu dabilena (bere lagunari erakutsi gura dio); aurpegiz ezaguna egin zaion pertsonaren izena eta nondik ezagutzen duen asmatu guran dabilena (edo norbaiten antza dauka?); hondartzan eguzkia hartzen egonik, itsasotik garrasi bat entzun duena, baina itsasora begiratu eta hutsik dagoela jabetzen dabilena (betaurrekoak etxean utzi ditu eta oso miopea da). Begirada-norabidea: zuzen-tinko-zorrotz. Eskuak bizkarraldean bilduta. Gelditasun osoa. Buruaren inklinazio ñimiño bat egin daiteke eskuin-ezker. Kontraktura handi bat baretu guran bezala, baina gradu minimora jaitsita, kasik ez dadila nabaritu. Ez da aurpegiko muskulu bakar bat ere mugitzen; denak gogortu dira eta, gogorraren gogorrez, dardarati bilaka daiteke betazal bat edo aho ertza, aukeran.\nGai-jartzailea gaia errepikatzen: Gorputza izotz, hasierako norabide berdinean kokatuta. Erreferentziak: lagunarteko eztabaida batean, esaten diharduenarekin guztiz desados dagoena baina isilik mantentzen dena, bere bururako bakarrizketa batekin (bere buruari arrazoia ematen dio); supermerkatuko ilara luzeegiaren erdira heltzea lortu duena, baina produktu guztiak bere tokian utzi eta ospa egitea pentsatzen dabilena (futbol partida hastera doa); hark daraman poltsa benetakoa ala imitazioa den asmatu guran ari dena (galdetzeko puntuan dago). Orain bai, lehen begi kliskadak: gaia prozesatzen. Ez dago iritzi zantzurik. Ez da erakusten gaiak erraz sorrarazi dizkion jorratzeko ideiak edo lur jota utzi duen. Begirada-norabidea: hanka sartu duen 11 urteko umea, gurasoei gertatutakoa zelan kontatu pentsatzen, baina inork ezin dio igarri hori pentsatzen dabilela. Gorputza oskol huts bihurtu dela irudi lezake betazalen hiruzpalau itxi-irekiengatik ez balitz. Pentsatu ahalko genuke, hor ez dagoela inor.\nBertsolariaren ibilbidea mikro aurrera: Mugimendua gerritik behera bakarrik. Sabeletik gora dagoena beste behar batean ari da. Erreferentziak: zebrabidera heltzen ari dena, baina presa barik doana, semaforoa gorri jarri dela dakielako (baina egun txarra izan du eta gosetuta doa); atsedenaldi bukaerako txirrina entzun duen langilea, zupadak bizkor, pausoak geldo emanez dabilena (beharrez aldatu gura du); irakasleak eskatutako olerkia etxean idatzi eta klasekoen aurrean irakurtzera altxatu den 13 urteko ikaslea (olerkiak sekretu bat darama inori inoiz esan ez diona).\nBertsolaria mikroaren aurrean (lehenengo tartea): Eskuak bizkarraldean oraindik. Oin bat altxa eta pisua bestean jarri. Eta alderantziz. Etengabe, balantzaka. (Ez dadila oso erritmo konstantea izan. Luza daiteke batean edo bestean, edo abiadura bizkortu). Erreferentziak: apurtu ezin zen hura apurtu duen umea gurasoen sermoia jasaten; txizalarri ikaragarriarekin txosnetako komunen ilaran izerditan txizari eusten diona; igogailu batean preso gelditu zenetik, trenik ere hartzen ez duen klaustrofobikoa tren geltoki batean, psikologak gomendatuta, trenera sartu edo ez erabakitzen, ateak ixteko alarmak jo duenean. Begirada lurrean: apurtutako pitxerra; txiza; trenbidea.\nBertsolaria mikroaren aurrean (bertsotan hasi orduko azken momentua): Eskuak bizkarraldean. Oin bat altxa eta pisua bestean jarri. Aurreko tartean bezala. Begirada altxatzen doa pixkanaka. Zorura, publikora. Begi mugimendu azkar eta irregularrak. Askotan lurrera itzuli. Irribarre zantzuren bat ager daiteke. Ilea bere tokian jartzea. Eskuekin sudurrean hazka egin. Begirada zorroztea. Erreferentziak: gau osoan tabernan begiradekin ligatzen ari dena, bat-batean gustatu zaion horrek beregana hurbiltzeko keinua egin dionean; olinpiar jokoetan urrezko domina jarri diezaioten zain dagoen atleta; ospitaleko itxarongela batean, aitari ebakuntza egin bitartean, kafe makinaren aurrean kafearen zain dagoena.\nEta orain, bertsoa etorriko litzateke. Baina oraindik ez didate pelikularen gidoia bidali.\nTags: aktorea antzerkia Bertsolariaren pertsonaia prestatzeko apunteak Bertsolariaren pertsonaia prestatzeko apunteak: bertsotan hasi aurreko isilunean bertsotan hasi aurreko isilunean Eneko Sagardoy kanpotik


Itzultzaileak mintzo: Maialen Marin Lacarta\nazaroa 26, 2013 @ Danele\nMaialen Marin, itzultzaile donostiarra, bertatik kanpo bizitzen luze daraman arren. Itzulpengintza eta interpretazioko ikasketak egin zituen Bartzelonako UABen (Universitat Autònoma de Barcelona), eta masterra eta doktore-tesia, ondoren, Parisko INALCOn (Institut National des Langues et Civilisations Orientales). Dena dela, gurean ziurrenik ezagunagoa da Mo Yan Nobel[i] saridunaren ipuin-bilduma bat itzuli berri duelako, Aiora Jakarekin batera: Hori da umorea, maisu! (Elkar, 2013) eta Literatura Eskolan saioa eman zuelako orain gutxi (kronika, hemen). Mo Yanena badu ere euskarara ekarritako lehena, aurrez ibilia da txineratik gaztelaniarako itzulpenetan, horren adibide Shen Congwenen Calma (Alpha Decay, 2010) kontakizuna eta La ciudad fronteriza (Edicions Bellaterra, 2013) eleberria. Gehiago luzatu gabe, hona hemen kafetegietako jende zaratatsuak hondatzea lortu ez zuen solasaldia.\nMila esker, Maialen!\nElearazi: Txinera urrutiko hizkuntza dugu, bai geografikoki bai hizkuntzalaritzaren aldetik ere. Zer berezitasun edo arazo sortzen ditu beren-beregi txineratik itzultzeak?\nMaialen Marin Lacarta: Txineratik itzultzerakoan badaude zailtasun batzuk agian beste hizkuntza batzuetatik itzultzerakoan ez daudenak, adibidez, aditz-denboren kontua. Txineraz ez daude aditz-denborak guk ezagutzen ditugun bezala. Badaude aspektua markatzeko partikula batzuk, ekintza burutua den ala ez adierazteko, baina batzuetan baduzu pasarte bat lasai-lasai itzul dezakezuna lehenaldian edo orainaldian, zuk nahi duzun bezala, eta hor zure esku dago, zuk erabaki behar duzu. Agian indar gehiago eman nahi diozu pasarte bati eta orainaldian jarri nahi duzu, baina gero konturatzen zara ez datorrela bat hurrengo pasartearekin.\nLeku-izenena ere bada beste zailtasun bat, batzuetan karga semantikoa baitute, euskaraz ere gertatzen zaigun bezala. Mo Yanen itzulpenean ere agertzen da, eta guk kasu horretan erabaki duguna izan da lekua existitzen bazen txineraz uztea. Baina, batzuetan autoreak asmatzen ditu tokiak: hor dago Urgazizulo herria, Urbeltz herria… Horiek itzuli egin ditugu. Abizenek ere askotan esanahia dute, euskaraz bezala. Guk normalean egin duguna izan da ezizen bat-edo zenean itzuli, eta, aldiz, abizen arrunt bat zenean, txinatarrentzat ere esanahia galdua duenean, bada txineraz utzi.\nGero, onomatopeia asko daude. Hori orokorrean Txinako literatura garaikidean gertatzen da. Noski, itzultzaile gisa hainbat erabaki har ditzakezu. Zenbait itzultzailek onomatopeia-kopurua gutxiagotzen dute. Beste erabaki bat izan daiteke euskaraz erabiltzen den onomatopeia bat jartzea, edo, bestela, txinerakoa erabiltzea edo txinerakoa imitatzen saiatzea. Mo Yanen itzulpenean, adibidez tiroaren hotsa “danba!” jarri dugu, txinerazkoa (bagou!) ez lukeelako inork ulertuko. Baina zaldien apatxez ari direnean “pa-pa-pa” utzi dugu, txineraz bezala, ez baitzegoen zertan “tipi-tapa” jarri irakurlea konturatzeko. Beste hizkuntzetan ere badaude onomatopeiak eta kontuan hartzekoak dira, baina adibidez ingelesez itzultzerakoan tradizio handiagoa dago eta erreferentziak daude. Txineratik, aldiz, gu ari gara lehenengo aldiz, eta horrek askatasuna eman dezake baina erantzukizun handia da, baita ere.\nTxinerak berezkoa duen beste zailtasun bat poesia itzultzerakoan gerta daiteke batez ere, eta hori da idazleek aprobetxatzea karaktereek ematen dituzten aukerak, batez ere ideogramek eta piktogramek ematen dituztenak. Poemaren esanahiaz, eta fonetikaz eta ahoskeraz gain beste baliabide bat dute, bisuala. Hori ematea oso zaila da, agian irudimen handiko itzultzailea bazara lerroak molda ditzakezu irudi bat sortzeko edo horrelako zerbait.\nTratamenduak ere bereziak dira, Mo Yanen liburuan azaltzen dira Anaia Txiki, Osaba Handi eta horrelakoak. Osaba deitzea errespetu-marka bat da, baina ez du esan nahi pertsona hori zure osaba denik, baizik eta pertsona zaharrago bat.\nLiteratura txinatarra irakurtzen da Txinari buruz ikasteko. Txinako gizartea, Txinako historia nabarmentzen dira eta zentsurari buruz hitz egiten da. Ez dira aipatzen literaturaren inguruko ezaugarriak. Azken batean, testu hauek aztertzen eta irakurtzen dira dokumentu soziologikoak balira bezala.\nE: Duela urtebete pasatxo aurkeztu zenuen doktore-tesia, “Mediación, recepción y marginalidad: las traducciones de literatura china moderna y contemporánea en España” izenburupean. Kontaiguzu apur bat gehiago proiektuaren prozesuari eta helburuei buruz.\nM. M. L.: Gaztelaniaz eta katalanez argitaratutako ehun liburu aztertu ditut, alegia, txinatar literatura moderno eta garaikideko itzulpenak, XX. mendekoak: zer argitaratu den, zer argitaletxetan, zer itzultzailek, nola itzuli den… Hori dena aztertu nahi nuen. Tesiak 3 zati ditu. Lehen zatian nire oinarri teorikoak daude. Bigarren zatia da historia horren azalpena eta azterketa, paratestuak aztertu nituen batez ere (sarrera, kontra-azalak), ikusteko nola aurkezten diren obra horiek eta zer joera eta arazo dauden. Hirugarren zatian Mo Yan hartu nuen kasu berezi bezala, eta bere obra eta itzulpenaren harrera aztertu nituen. Prozesu guztia ikusteko hainbat gauza aztertu nituen: autorearen estiloa, itzulgaiak nola aukeratzen dituzten, itzultzailea hautatzeko prozesua, Mo Yanen obra nola aurkeztu duten prentsan, zer kritika egin dizkioten… Halaber, obra baten itzulpen-kritika egin nuen, Las baladas del ajo (Kailas, 2008) eleberriarena, hain zuzen. Zeharkako itzulpena da, ingelesetik gaztelaniara itzulitakoa. Nire tesian garrantzia handia du zeharkako itzulpenen kontuak, Espainian gertatu baita zeharkako itzulpenak hazten joan direla. 80ko hamarkadan zuzeneko itzulpenak gehiago ziren eta 2000tik aurrera, aldiz, zeharkakoak izugarri hazi dira eta jakin nahi nuen zergatik gertatu den hori.\nE: Eta ondorioak?\nM. M. L.: Ondorio garrantzitsuenetako bat izan zen literatura txinatarra irakurtzen dela Txinari buruz ikasteko, eta hala aurkezten zaiola irakurleari. Txinako gizartea, Txinako historia nabarmentzen dira eta askotan, gainera, zentsurari buruz hitz egiten da. Arazoa da sarritan ez direla aipatzen literaturaren inguruko ezaugarriak. Azken batean, testu hauek aztertzen eta irakurtzen dira dokumentu soziologikoak balira bezala.\nBeste ondorio garrantzitsu bat da sistema anglofono eta frankofonotik jasotzen dugula literatura hori, eta ez zuzenean txineratik. Literatura-azoketan argitaletxeek obra ezagutzen dute ingelesez edo frantsesez, eta horren ondorioz interesatzen zaie argitaratzea. Gero erabakitzen dute ea zer itzultzailek egingo duen lana, ea txineratik egingo duten ala ingelesetik, azken hori azkarragoa eta merkeagoa delako. Sistema horren eragina ez da bakarrik zeharkako itzulpen asko egiten direla, baizik eta zuzenean egindakoak ere metodo horren bitartez aukeratzen direla. Gainera nik gauza horiek ikusi ditut itzultzaile bezala ere. Adibidez, duela gutxi Liao Yiwuren memoriak itzultzea eskaini zidaten, eta argitaletxekoek bi hizkuntzatan bidali zidaten testua, txineraz eta ingelesez. Hasteko, konturatu nintzen, kalkulu azkar bat eginda, txinerazkoaren itzulpenak gutxi gorabehera 700 orri izan beharko lituzkeela eta ingelesezko bertsioak 400 zituela. Egiaztatu nuenez, guztiz editatu zuten itzulpena, zatiak moztu zituzten, beste zati batzuk aldatu… Guztiz moldatu zuten beraien irakurlego estatubatuarrarentzat. Orduan, lehenengo urratsa izan zen argitaletxekoekin harremanetan jartzea eta esatea itzulpen hori 700 orrikoa zela eta ez 400ekoa; izan ere, noski, beraiek obra erosi zutenean ez zekiten.\nMo Yanen itzulpenekin argi ikusten da ingeleserako itzulpenek askoz gehiago jotzen dutela etxekotzearen ildotik. Frantsesak gehiago gerturatzen dira jatorrizkora. Espainolek, gehiengoak, ingelesetik itzuli dute. Esaterako, Kailas argitaletxeak kaleratutako itzulpen guztiak ingelesetik egin dira, bat izan ezik. Howard Goldblatt itzultzaile estatubatuarraren bertsioak erabili dira oinarri gisa, baina itzultzaile horrek oso modu berezian itzultzen du (zatiak moztuz, aldatuz), eta zuk ingelesetik itzultzen duzunean jakin behar duzu hori izan daitekeela ondorioetako bat. Ez dut uste argitaletxeak horretan pentsatu zuenik ere.\nE: Argitaletxeek aitortzen dute zeharkako itzulpenak direla?\nM. M. L.: Askotan ez da aitortzen. Zeharkako itzulpenak izan daitezke kamuflatuak ala markatuak, eta askotan kamuflatuak dira, alegia, ez da aitortzen edo ez da batere argi geratzen zeharkako itzulpenak direnik. Copyright orrian jartzen dute jatorrizko izenburua txineraz eta gero itzultzailearen izena. Ez du jartzen zehazki txineratik itzulia denik, ez dute gezurrik esaten, baina nire ustez bata jartzea edo bestea jartzea berdina da.\nProduktu exotiko gisa saltzen dira txinatar literaturako liburuak.\nE: EIZIEk Donostian antolatutako udako ikastaroan, Ibon Uribarrik orientalismoa aipatu zuen, japoniar literaturako itzulpenei buruzko saioan. Urruneko kulturen exotikotasuna azpimarratzen jarraitzen dugu?\nM. M. L.: Bai, hori da beste ondorio garrantzitsuetako bat. Produktu exotiko gisa saltzen dira txinatar literaturako liburuak. Gogoratzen naiz Mo Yanen liburu batekin zer gertatu zen. Liburuak 700 orri inguru zituen eta zati batean esaten du bere amak bendatuta dituela oinak, baina ez da batere garrantzitsua liburuan, detaile txiki bat da. Dena dela, prentsan liburu horri buruz hitz egiten hastean hori aipatu zuten, eta ez zuen garrantziarik istorioan, baina exotikoa denez eta emakumeak sufritzen duenez, testuingurutik kanpo aipatzen zuten hori. Gero badaude obra batzuk zentsuratu gisa saltzen direnak baina egiatan ez daudenak zentsuratuak.\nE: Shen Congwen idazlearen Calma (Alpha Decay) itzuli zenuen 2010ean. Okerregi ez bagabiltza zeuk proposatu zenion argitaletxeari. Aukera interesgarria iruditzen zaigu itzulpenaren munduan sartzeko, zer nolako esperientzia izan zen?\nM. M. L.: Nik badakit nire kasuan badagoela ezberdintasun bat, nik egiten ditudan proposamenak literatura txinatarrekoak dira, eta literatura nahiko berezia denez errazagoa izaten da argitaletxeei proposatzea. Nire esperientzia oso positiboa izan da, eta oso baikorra, baina ezagutzen ditut itzultzaileak ingelesezko obrak proposatu dituztenak eta ezezkoa jaso dutenak, argitaletxeak itxiagoak direlako beste hizkuntzekin. Azken batean, literatura txinatarra ezezaguna denez, beste xarma bat dauka.\nCalma-ren prozesua berezia izan zen. Nire irakasle izandako batek oso harreman ona du Alpha Decaykoekin, beraiekin lan asko egin baitu itzultzaile moduan, eta galdetu zien ea ez zuten nahi zerbait desberdina egiterik, literatura urrunen bat-edo Alpha Mini sailerako. Orduan, nire berri eman zien eta nik Calma ipuina proposatu nien, pixka bat zeri buruzkoa den eta horrelako datuak emanez, eta segituan esan zidaten baietz. Kasu horretan ez nuen dossierrik egin, azken batean Alpha Mini da, kontakizun labur bat da eta beraientzat ere arriskua ez zen hain handia.\nDuela gutxi beste proposamen bat egin dut, poesia-liburu batena, baina kasu honetan argitaletxe berri bat da, orain ari da hasten. Nirekin jarri ziren harremanetan, txinatar literaturako gauzak egin nahi zituztelako eta orduan bidali nien proposamena. Horretarako bai prestatu dut informe bat eta lagin bat. Poesia-liburu bat denez poesia bat itzuli dut.\nE: Nolakoa izaten da txosten hori?\nM. M. L.: Irakurketa-txosten horietako baten modukoa da, liburuari buruzko txosten bat. Argitaletxeek irakurleak dituzte, eta orduan horiek txostenak egiten dituzte argitaletxeak interesa duen liburuei buruz. Laburrak izan ohi dira, 2-3 orrikoak, nahiz eta gero argitaletxe bakoitzak badituen bere txosten motak. Ez dakit arau finkoak dauden horiek egiteko, baina niretzat hainbat gauza garrantzitsuak dira. Batetik laburra izan behar du, argia izan behar du, garbi esan behar duzu ea zer interes duen irakurlearentzat, zer merkatu-motarako den… Nolabait azaldu behar duzu salduko dela edo literatura gisa interesa duela, hainbat arrazoirengatik. Beraz, nik egin nuen 2-3 orriko txosten bat. Hasieran datu teknikoak ipini nituen (zenbat orri etab.), hori berdina da guztietan. Ondoren autoreari buruzko sarrera bat egin nuen, obrari buruzko beste sarrera bat eta azkenik lagina. Obrari buruzko zatiak ez du akademikoa izan behar, ez da tesi batean idatziko zenukeena, baizik eta kontrazaletan jarri ohi diren moduko kontuak, editorea ere engantxatzeko. Alde horretatik garrantzitsua da estiloan pentsatzea. Kasu honetan poesia- eta narrazio-bilduma bana proposatu nizkien, hurrenez hurren: Yang Lianen Donde el mar se detiene eta Mu Shiying, Cementerio público. Poesiazkoari baietz esan diote eta laster hasiko naiz lanean, narrazioena momentuz ez da aurrera atera, ikusiko dugu ea beranduago egin daitekeen, eta bestela beste argitaletxeren batekin saiatuko naiz.\nE: Hortaz, itzultzaile hasiberriak animatuko zenituzke ausar daitezen?\nM. M. L.: Bai, bai, animatuko nituzke. Gainera, gaztelaniara zailagoa izan daiteke, argitaletxeak handiagoak dira eta itzultzaile gehiago daude, baina euskarazko sisteman editoreak ere asko gertukoagoak dira, ez da Planetari proposamen bat egitea bezala. Horrelako txosten bat egin, lagin bat bidali, editoreari deitu edo berriro idatzi eta interesa duzula erakutsi, agian lanpetuta zebilelako eta ez duelako astirik izan zuk bidalitakoa irakurtzeko. Hasteko modu ona iruditzen zait, norbaitek dei zaitzan itxaron beharrean zuk proposatzea. Egia esan, nik horixe egin dut, ni horrela hasi naiz. Pare bat liburu itzulita dituzunean hasiko dira deitzen.\nLiteratura itzultzen hasteko modu ona iruditzen zait argitaletxeei proposamenak bidaltzea, norbaitek dei zaitzan itxaron beharrean zuk proposatzea. Egia esan, nik horixe egin dut, ni horrela hasi naiz.\nE: Esperientzia berezia izango zen, dudarik gabe, euskaraz atera berri duzuen bildumaren itzulpen-prozesua.\nM. M. L.: Bai, eta lan egiteko modua oso garrantzitsua izan da. Bi modutara egin dugu lan. Lau ipuinen kasuan Aiorak itzuli ditu frantsesetik. Zirriborro bat egiten zuen eta niri pasatzen zidan, esaldi baterako hiruzpalau aukerekin askotan. Ondoren nik txinerazko bertsioarekin konparatzen nuen eta aldaketak egiten nizkion, beharrezko aldaketa guztiak, adibidez frantsesezkoak zerbait jana bazuen edo zerbaitekin ados ez banengoen. Jarraian berriro pasatzen nion Aiorari ohar horiekin guztiekin eta berak berriro errepasatzen zuen eta aldaketak egiten zituen oharrak kontuan hartuta. Hurrengo pausoa izaten zen skype bidezko bilera, azken zalantzak bien artean argitzeko eta azken bertsioa adosteko. Normalean ipuin bakoitzaren bost bertsio inguru egin ditugu. Beste lau ipuinen kasuan nik itzuli ditut txineratik. Ondoren nik Aiorari pasa, berak zuzenketak egin, eta berriz pasatzen zidan ipuina oharrekin. Nik oharrak begiratzen nituen eta horien arabera beste bertsio bat egiten nuen. Eta amaitzeko skype-bilera, horrela egin dugu lan.\nErabakiak bion artean hartu ditugu, biok batera lan egitean askotan ideia hobeak izaten genituen, eta azkarrago. Zer nolako itzulpena egin nahi genuen ere oso garrantzitsua zen guretzat; guk mantendu nahi genituen jatorrizkoko ñabardurak. Oso esperientzia aberasgarria izan da biontzat, ez bakarrik niretzat euskaraz egin dudan lehenengo gauza delako eta Aiorarentzat txinatar literaturaz ikasi duelako, baizik eta talde-lanak berak egin dizkigun ekarpenengatik, erabakiak hartzeko orduan.\nE: Nola hartu dute Nobelarena Txinan?\nM. M. L.: Oso harro daude Nobel horretaz, Txinarentzat sekulako aurrerakuntza izan da. Gao Xingjianen kasua bestelakoa izan zen. Gao Xingjian frantziarra da, Txinatik ihes egin zuen, 89tik Frantzian bizi da eta Frantziako herritartasuna dauka. 2000. urtean Nobela irabazi zuenean txinatarrak ez ziren horren pozik jarri. Txinatarrek nolabaiteko gutxitasuna sentitzen dute literatura unibertsalaren barruan, kostatzen ari zaie sartzea, eta hori egia da, hemen ere ez du inork ezagutzen. Ez da potentzia literario edo kultural bat. Orduan, noski, Nobel saria jasotzea aurrerapauso bat izan da txinatarrentzat, zentzu horretan.\nE: Etorkizunerako proiekturik?\nM. M. L.: Unibertsitateko eskolekin jarraitu nahi dut, eta, jakina, baita itzultzen ere. Orain poesia-liburuarekin hasi behar dut. UOCeko ikerketa-talde baten ere banago, eta hor badugu proiektu bat. Azkenik, badut nire ikerketa-proiektu pertsonal bat erritmoaren itzulpenari buruzkoa, txineratik egindako itzulpenetan. Hainbat hizkuntza konparatu nahi ditut, batez ere ingelesa, frantsesa eta gaztelania, itzulpen-estrategiak eta erabaki zehatzak alderatuz.\n(Marin eta Jaka, Mo Yanen liburuaren aurkezpen-egunean. Irudia: Juan Carlos Ruiz, ARGAZKI PRESS)\n[i] Akorduan izango duzuenez, AEDk, eta Elkarrek elkarlanean antolatzen duten Jokin Zaitegi lehiaketari esker euskaratu dira azken urteotan Nobel saridunak. Duela gutxi jakin dugu Kutxa fundazioak ez duela laguntzarik emango datorren urtean, eta proiektua kinka larrian dela -justu aurten, Munrori tokatzen zitzaionean! Bistan da ez dudala zorterik batere, Jelinekena ere, beste arrazoi batzuk zirela medio, eman gabe gelditu baitzen. Eta ez da azkenaldian zapuztu nauen albiste bakarra; izan ere, kultur bonua ere kaputt, Bizkaian izan ezik-. AEDkoek laguntza eskatu digute, herritar literaturzale limurtzeko-erraz eta pobreoi. Lagun batek esamolde ezaguna egokituz adierazi zuenez “denok eman behar dugu zerbait gutxi batzuk ezer ematen ez badute”, baina, benetan, hala al da? Gutxi horiek ezer eman nahi ez badute guk jarraitu behar al dugu gurean eustearrean? Planto egin eta baldintza duinak eskatu beharrean? Behingoagatik inbertsioa (ez dena hain handia, bidenabar) kulturara joan dadila galdatu beharrean? Testuinguru ez guztiz identikoan sortu arren kasu honi ere ezinhobeto datorkio Martxelo Otamendik kalitatezko kazetaritzaren etorkizunari buruzko jardunaldian esandakoa: euskalzaletasunaren kreditu-txartela ez da agortezina (Lander Arretxearen blogetik). Baina afera ez da ekonomikoa soilik, eta hemen, dokumentazio-lan pixka bat eginda, bat nator Gorka Bereziartua kazetariaren bi gogoeta hauekin: crowdfounding-az eta Nobel-az.\nTags: itzultzaileak mintzo, Maialen Marin


Zigor Olabarria: "Ez diogu inori zer egin behar duen esan nahi, irizpide batzuk eskaini nahi ditugu" - Arrosa\nHerritarren kriminalizazioaren aurkako plataformak Errepresioaren aurkako gida. Eskubideak eta askatasunak gizarte borrokarako gidaliburua argitaratu zuen joan den abenduan. Espainiako Gobernuak eginiko Zigor Kodearen erreforma, Mozal legea eta Auzipetze Kriminalaren Legea salatu dituzte. Eta lege horien aurrean herritarrei beren buruak babesteko eta defenditzeko «tresnak» zeintzuk diren azaldu diete. Gidak jasotzen duenaren berri izateko Herritarren kriminalizazioaren aurkako plataformako kide Zigor Olabarriarekin hitz egin dugu.\nPosted in ZebrabideaTagged #askatasun #borroka #erreforma #errepresio #eskubide #gidaliburu #kriminalizazio #lege #mozal #plataforma #portada #tresna #zigor olabarria\nSOINUGELA: Neil Young, The Hillbenders, Tomatito, D. Bowie, Phil Alvin, The Dictators, Motorhead.....\nol. Urt 22 , 2016


ACT jaialdiak aurten 22 lan eszeniko eskainiko ditu arriskua ardatz hartuta |\n<65 herrialdetako ia 800 proposamenek parte hartu dute Act 2019 deialdian\nACT Jaialdiak ‘Haitzak’ kale-ekintza aurkezten du>\nACT jaialdiak aurten 22 lan eszeniko eskainiko ditu arriskua ardatz hartuta\nJaialdia urtero ospatzen da Guggenheim Bilbao Museoan, Kafe Antzokian eta Barakaldo Antzokian.\nAurten sorkuntza-polo bat gehitu diogu Bagatzan larunbata eguerdian, BAI-k (Bizkaiko Antzerki Ikastegia) eta Zirkodomoak, zirku espazio berria, osatua.\nGuggenheim Bilbao Museoan, Creative Europe-k babestutako SHIFT KEY proiektuak aukeratutako nazioarteko bi pieza bikain izango ditugu.\nSarrerak lehiatilan eros daitezke ikuskizuna hasi baino 30 min lehenago eta aretoaren edukiera bete arte. Bonoak espazionan eros daitezke apirilaren 26tik aurrera. Bonoa (4 egun): 40 €. Sarrerak: 10 €\nBehin betiko, ezinbestekoa, bikaina… ACT ACT 2019! Halako gehiegikeriarik gabe, egia da XVI. aldi honen emaitzez pozik gaudela. Proposamen arriskutsuez gainezka dator. Aurten, 22 lanekarriko ditugu betiko guneetara, Kafe Antzokia, Guggenheim Bilbao Museoa eta Barakaldo Antzokia, eta baitaberri batera ere: BeurkokoZirkodomoa zirku karpara\nBAI, Bizkaiko Antzerki Ikastegia, gure prestakuntza zentro eszenikoaren ondoan dago karpa, bertatik bertara. Beraz, ekainaren 1ean, larunbatean, gure auzoa ospatzeko, performancesaio hirukoitza eta marianito batproposatzen ditugu.\nACT Jaialdian aurten, anarkismoaz, kontrol teknologikoaz, zahartzaroaz, britainiar politikaz, gerraren zentzugabekeriaz hitz egingo dugu. Montenegro, Albania, Kosovo eta Metohija urruneko birjina edo birjina estereotipoez. Hegaztien hizkuntza aztertuko dugu, Albert Camus-en ‘Sisifo’ berrikusi edota Haruki Murakamiren ‘Dantza, dantza, dantza’ lanaz. Malabareak, dantzak, zuzeneko musikak, txotxongiloak, antzerkia edo flamenkoa egingo ditugu. Horrez gain, atariko modura, dantza dokumental baten doako aurrebista egingo dugu maiatzaren 28an Bilborock-en. Behean trailerra ikus dezakezu.\nGuggenheim Bilbao Museoan, ShiftKey programako bi pieza bikain ikusiko ditugu, beste leku batzuetan arrakasta handia izan dutenak. Europako laguntza duen proiektua da ShiKey eta ACT-ek International Festival Network-ekin egiten du. Egitarau osoa ikusteko, hemen sakatu.\nBeti bezala, programa bi tailerrekin bukatzen da, aurten Sra. Polaroiska eta Ricardo Iniestak (Atalaya teatro) emanak. Informazio gehiago hemen.\nGutxi geratzen da. Maiatzaren 28an Bilborocken 20:00etan elkar ikusiko garelakoan!


Trainerillak – 2 orrialdea – Hernaniko Arraun Elkartea\nHernaniko Arraun Elkartea\nTrainerillek hartuko dute zubia\nMutil jubenilen trainerilla, iaz.\nTrainerillen txanda iritsi da Hernaniko arraunlarientzat. Gipuzkoako Trainerilla Liga asteburu honetan abiatuko da, eta Loiolan izango du lehen jardunaldia, Arraun Lagunaken eskutik. Continue reading “Trainerillek hartuko dute zubia” →\nMutil jubenilek agurtu dute denboraldia\nBukatu da mutil jubenilen denboraldia. (Argazkia: Xabier Gurrutxaga / HAE)\nBukatu dute denboraldia klubeko mutil jubenilek Hernanirekin, lan txukuna eginda. Euskadiko Trainerilla Txapelketako kanporaketa jokatu zuten, atzo arratsaldean, Mutrikun. Continue reading “Mutil jubenilek agurtu dute denboraldia” →\nMutrikun jokatuko dute Euskadiko Trainerilla Txapelketa\nTrainerillako mutilak, estropada bat bukatu ostean. (Argazkia: Xabier Gurrutxaga / HAE)\nAsteburu honetan bukatutzat emango dute Hernaniko mutil jubenilek trainerilla denboraldia. Izan ere, behin liga eta Gipuzkoako Txapelketa jokatuta, Euskadiko Txapelketaren ordua izango da. Continue reading “Mutrikun jokatuko dute Euskadiko Trainerilla Txapelketa” →\nIbarluze industrialdea; 20120, Hernani (Gipuzkoa)


Gomina eta gandorrak - Kirola - Berria\nGomina eta gandorrak\nOilar asko dabil PSGren aldagelan, eta lan zaila behar du izan horiek guztiak gobernatzeak: alde batean Neymarren aldekoak daude, bestean kontrakoak, eta erdi-erdian, erabakiak hartuz, Unai Emery. Sasoiko lehen azterketa serioa du zain entrenatzaile hondarribiarrak, Real Madril, Txapeldunen Ligan.\nNor da Unai Emery? Entrenatzaile horrek zer dauka irabazia?». Jarri burua martxan, eta imajinatu une batez Paris-Saint Germaineko izarrak galdera horiek egiten. Edilson Cavani, Thiago Silva, Marco Verratti, Angel Di Maria eta beste batzuk, agian, begira ibiliko ziren Hondarribiko (Gipuzkoa) 46 urteko entrenatzailearen garaipen zerrendan aurreko sasoiaren hasieran, eta ikusiko zuten baduela irabazia hirutan Europa liga, Sevillarekin.\nEman liteke aditzera esajerazioa dela jokalarien balizko kezka hori, baina zalantza gutxiko baieztapena da ondorengo hau: palmares handiko entrenatzaileak errazago gobernatzen du aldagela. Osatu zuen iaz lehen denboraldia Emeryk jokalari horiekin eta beste batzuekin, eta Frantziako liga ez zuen irabazi, ezta Txapeldunen Liga ere. Ligan, bigarren izan zen Monakoren atzetik, eta Europako lehiaketa handienean, Bartzelonak bota zuen final-zortzirenetan, Parisen 4-0 irabazi arren joanekoan; itzulikoan, 6-1 galdu zuen.\nKanporaketa horren emaitzaren ondorioz, zalantzak sortu ziren PSGko buruak ez ote zuen orduan bertan botako Emery, baina Nasser Al-Khelaifi nagusi dirudunak ez zuen halako erabakirik hartu, eta entrenatzailea bigarren sasoia ari da osatzen PSGn, hitzarmeneko azkenekoa, berez.\nLehen denboraldiko emaitzak ikusita —Frantziako Ligako Kopa, Kopa eta Superkopa titulu txikiak irabazi zituen—, Emeryrengan ez zuten bete-beteko konfiantza izango jokalariek, ziurrenik, eta Qatarko nagusiarena ere ez zen izango oso indartsua. Hori gutxi ez, eta izarrez beteriko taldean, beste hiru sartu zituen Al-Khelaifik: Neymar da Silva, Kylian Mbappe eta Dani Alves. Jarri zion, bide batez, beste kezka bat entrenatzaileari: nola gobernatu hain gandor tenteko taldea.\nKezka ez ezik, beste muturreko sentimendua ere eragingo zion, baina: poza; munduko hiru jokalari onenetakoekin errazago izango zuelako titulu handiak irabaztea. Horretan dabil Emery, eta bihar bertan ekingo dio Txapeldunen Ligako final-zortzirenetako kanporaketari, Madrilen, Real Madrilen aurka. Liga bideratua dauka, hamabi punturen aldea ateratzen diolako Monakori, hamahiru partida falta direla. Kirol arloan, bere bidean doa Emeryren PSG.\nHalako talde handi batean, baina, ez dauka egun lasairik entrenatzaileak. Beti bada zerbait, eta gehienetan, beti ez esateagatik, jokalariek eragindako kalapitak izaten dira. Edo, bestela, agintari dirudunek. Badaki zerbait kontu horietaz Emeryk, denboraldi hau hasi orduko piztu zitzaiolako sua aldagelan. Neymar fitxatzeak piztu zuen pospoloa.\nAurrelari brasildarra Bartzelonari kentzeko 222 milioi euro ordaindu zituen PSGk, eta horrek ondorio hau eragin zuen: finantza arloan klubek bete beharreko arauak konplitu ahal izateko, frantziarrek hainbat jokalari saldu beharko zituzten. Nagusiak berehala egin zuen zerrenda, eta horrek haserrearazi egin zituen beste jokalari batzuk; batez ere, Cavani. Taldea bitan banatu zen: Cavaniren aldekoak, batean, eta Neymarren ingurukoak, bestean. Emery sartu zen eztabaidan, eta Al-Khelaifik amore eman zuen: ez zuen jokalaririk saldu.\nKaltea egina zuen, ordea, nagusiak, eta ordutik, aldagelako bi aldeen artean eztabaida bat baino gehiago piztu izan da. Urte amaieran, esaterako, Neymarrek Brasilera egin zuen bidaiak ekarri zuen kalapita. Gaixorik zegoen arreba ikusteko baimena eman zion klubak, baina gaueko ordu txikietan ere ibili zen, sare sozialetan azaldutako argazkietan ikusi zenez. Gabonetako oporren bueltan piztu zen beste txingar bat: Cavani uruguaitarra eta Javier Pastore argentinarra berandu batu ziren taldera. Horrek areagotu egin zuen brasildarren eta Hego Amerikako beste jokalarien arteko liskarra taldearen barruan.\nAldagela batean halakoak gertatzen direnean, entrenatzaileak erabakiak hartu behar izaten ditu, eta ari da hartzen Emery. Kirol arloko burua da Antero Henrique portugaldarra, eta sarritan babestu izan ditu entrenatzailearen erabakiak. Babesak babes, hala ere, garbi dago jokalariek nahi dutena egiten segituko dutela, eta bi bandoen erdian, bateko eta besteko kolpeak hartzen, Emeryk jarraituko duela.\nBere lana ondo ari da egiten hondarribiarra, guztiaren gainetik taldea jarriz; jokalariak ez bezala, horien lehentasuna beren burua izaten ari baita. Neymar gau giroan lasai ederrean ibiltzen da han eta hemen, eta buruan zer duen bere jarrerek uzten dute agerian. Futbol modernoan, jokalariek dute agintea, eta entrenatzaileak beraien mende daude, inoiz baino gehiago.\nTxapeldunen Liga, epaile\nAldagelako xextrak hor dira, eta horiekin batera joango da denboraldia ere. Ez dira baretuko. Egoera horretan bizitzera ohitu da dagoeneko taldea, baita Emery ere, nahiz eta nahiago izan urak bere-berean bare joatea. Azken batean, jokalari bikainak izanagatik taldea egin behar delako, eta horretan ez duelako batere laguntzen giro txarra egoteak.\nTxapeldunen Liga aldarte petral horrekin irabazi ote daitekeen galdera ona da. Ezetz esan daiteke, baina batek daki. Lehiaketak berak emango du azkeneko hitza, eta antzera emango du beste erantzun bat ere: jarraituko al du Emeryk Parisen? Lehiaketa preziatua izan daiteke epaile. Ikusi egin beharko da Emeryk ilean erabiltzen duen gomina tente jartzen den, edo jokalarien gandorra gehiago tentetuko den.


Patriarkatua, gure pandemia - sindicato ESK sindikatua\nESKtik salatu egin nahi dugu erakundeen ekintzarik eza emakumeen kontrako indarkeriaren aurrean. Gure ustez, jarrera horrek, indarkeriaren konplize bihurtzeaz ez ezik, are indarkeria gehiago sorrarazten du.\nEgungo egoerak azaleratu egin ditu laguntza-zerbitzuen gabezia guztiak eta administrazioek duten konpromiso eta sentsibilitate falta.\nIndarkeria matxista egiturazkoa eta unibertsala da. Arlo guz-tietan gertatzen da, eta, horregatik, haren kontrako erantzu-na berdina izan behar da. Osasun-krisi hau bizi dugun bitartean zerbitzu publiko asko itxita daude, arreta murriztu dute edo telematikoki dihardute, eta, askotan, horietako zerbitzu batzuetan jotzen dute lehenengo alarmek: osasun-zentroak, gizarte-zerbitzuak, ikastetxeak, gizarte etxeak... Hala, indar-keria egoerak bizi dituzten emakumeei eman dieten aukera bakarra salaketa poliziala jartzea izan da, egoera horri egokitutako baliabide presentzialik bermatu gabe. Oroko-rrean, jendartearen ezjakintasunak, eta, zehazki, emakumeen ezjakintasunak eskura dituzten baliabide eta prozedurei dagokienez, ezinezko egiten du arreta egokia ematea, eta are gutxiago beharrezko konfiantza sortzea indarkeria pairatzen duten emakumeek baliabide horiek erabili ditzaten. Baliabi-deak jartzea / baliabideak bermatu gabe. Aurretiko salaketa.\nAskotan salatu dugu emakumeok aurre egin behar diogun justizia patriarkala, baina gutxi hitz egiten da maila judizialera iritsi aurretik emakumeok gainditu behar ditugun zailtasunei buruz, eta hori, salaketek aurrera egitea lortzen dugunean. Mugimendu feministak etengabe salatzen du emakumeek haien aurkako indarkeria salatu behar dutenean jasotzen duten tratu txar orokortua. Poliziaren prestakuntza eta enpatia falta eskandaluzkoa da (horretan ere kolore guz-tiek antza dutelako), ospitaleetako eta osasun-zentroetako osasun-langileek ez dituzte jarduera-protokoloak ezagutzen, eta ez dago kontzientziarik emakumeentzat halako egoerei aurre egiteak dakarrenari buruz (ez da arreta espezializatua bermatzen, ez dira espazioak eta pribatutasuna zaintzen, ez dira eskura dauden baliabideak eskaintzen eta azaltzen...), eta beste hamaika zentzugabekeriaren ondorioz, emaku-meen babesgabetasuna erabatekoa da. Egoera ez da berria, eta ez da modu isolatuan gertatzen; hori da emakumeok jasan behar dugun errealitate ikaragarria. Horregatik, ez da harritzekoa emakumeen aurkako indarkeria izatea gutxien salatzen den delitua.\nPoliziaren bozeramaileek egindako adierazpenen arabera, sexu-erasoen ustezko beherakada jairik ezaren eta alkohol kontsumo txikiagoaren ondorio da. Adierazpen horiek erakusten dute, batetik, gaiari buruz duten ezjakintasun orokorra, eta, bestetik, eraso sexistak justifikatu eta hain-bat kontsumorekin lotzeko saiakera ergel eta iraingarria. Emakumeen kontrako indarkeria ez dago lotuta ez kontrolik ezarekin, ez gizonen desio kontrolaezinarekin, ez antzeko ezerekin ere. Emakumeen kontrako indarkeria botere kontua da, gizonek historikoki gure aurka erabili duten boterea. Era berean, ez dute laguntzen komunikabide gehienek ema-ten dituzten iritzi lerratu eta gutxi prestatuek, ezta informa-zio horiei heltzeko moduak ere.\nESK-k exijitu egiten du, beste behin ere, administrazioek alde batera utz ditzatela behingoz jendeari begirako lelokeria eta keinuak, eta jar daitezela behingoz lanean zerbitzu guztiak bermatuko dituzten aurrekontu-zuzkidurekin, egiturazko plan eta neurriekin, arlo guztietan, emakumeok edozein eremutan jasaten ditugun indarkeriekin amaitzeko, eta indarkeria-egoeran dauden emakumeen arretan esku hartzen duten pertsona guztiei derrigorrezko eta kalita-tezko prestakuntza bermatzeko.\n60 hildako + desagertu 1 2020an


FEE: bazkideak, bazkide-mutualistak eta ebentualak – Ilunkaran\nBazkideei soluzioa bilatu eta topatuko omen zaie. Atzo Juan Manuel Sindek (Arizmendiarrietaren Lagunen Elkarteko bozeramaleak) argi utzi zuen Onda Vascan egindako elkarrizketan: bazkideen langabeziari, lehenaldian egin gisara soluzioa topatuko zaio. Birkokapenak, kalte-ordainak, aurre-erretiroak eta abar. Gogorra izango da urte mordoxka baten ondoren etxera esku hutsik joatea, hala ere. Bakoitzaren enpresaren alde ahalik eta gogorren lan egin, ilusioa jarri, eredu kooperatiboak eskatutako konpromisoa azkeneraino eraman, eta orain hau. Esku hutsik, proiektu propio eta kolektiboa hondoratzeak dakarren tristura eta etsipenarekin soilik. Lanpostua baino gehiago galdu dute.\nBaina FEEko bazkideei topatuko zaie soluzioa, duina batzuentzat, gogorra beste batzuentzat, lehengoa baino hobea gutxi batzuentzat, beharbada. Bazkide mutualistei, hobe esateko. Ez delako argitu oraindik Edesako bazkideei ere soluzioa topatuko zaien beste kooperatibetan. Izatez, Lagun-Aroko kide ez direnez gero (lehenaldian hartutako erabaki baten ondorioz), ez lukete horretarako eskubiderik. Beharbada Ormaetxeak T.U. Lankide-n argitaratutako artikulu batean aipatzen zuen “arauak hauste hori” Edesako bazkideei bideratutakoa ere izan liteke.\nAitortuko dizuet nire tesian (egunen baten bukatuko dudana, portzierto) langileen eskubideen araberako mailaketa antzeko bat deskribatzen dudala: bazkideak, iraupen jakineko bazkideak eta ebentualak. Baina FEEren egoerak 4. profil bat azpimarratu du: bazkide ez mutualista. Mailaketa interesgarria, krisi garaian kaltetuak bi taldetan banatzen dituena. Bazkide-mutualistak alde batetik, eta beste guztiak bestetik. Autoreren batek bazkideak “pribilegiatuak” direla aipatzen du. Krisi garaian matizatu beharko luke akaso: bazkide-mutualistak lirateke pribilegiatuak.


2021eko emaitzak rizoktoniarako joera duten lurretan ezarri direnez, bertaratutako aholkularietako batek galdetu du zein erabilgarria den edukitzea. Allstar lur astunetan ere erabil daiteke. Westhoffek adierazi du errendimendu gordina handiagoa rizoktonia arrisku txikiagoa duten lurretan ere lortzen dela. Droga aurreko urteetan ere erabili izan da hango entseguetan. «Eta %8 tuberkulu gehiago, azalera handiagoa eta tuberkuluaren leuntasuna beti aplikatzen diren abantailak dira. Azken urteotan egin ditugun proba guztietan, Allstar-ek puntuazio onena lortu du 8 kasutik 10tan».\nNVWAk wart gaixotasunaren aldaera ezezaguna aurkitu zuen Herbehereetan\n1,4 TALDEA Louisianako Lantegian 35 milioi dolar inbertitu nahian


Eskualdeko ikastetxeetako ikasleak Lea-Artibaiko enpresa ehuna ezagutzen - Azaro Fundazioa Newsletter\nMartxoan zehar, eskualdeko ikastetxeetako prestakuntza ziklo eta batxilergoko ikasleek hainbat hitzaldi izan dituzte, Azaroren eskutik, Lea-Artibaiko enpresa ehuna ezagutzeko xedearekin. Hitzaldi horien helburua gazteei eskualdeko enpresen eta gerora egon daitezkeen lan aukeren berri ematea izan da.\nEtorkizunera begira, demografiaren eboluzioaren arabera, lanerako adinean dagoen populazioa murriztu eta populazio aktiboa zahartu egingo da. Gainera, eskualdeko enpresek profil jakin bateko langileak behar dituztenean, askotan, hemendik kanpo bilatzen dituzte. Bestalde, Azarok egindako azterketa baten emaitzek adierazten dutenaren arabera, Lea-Artibaiko biztanleen ia %47ak eskualdetik kanpo lan egiten du. Egoera horri aurre egiteko antolatu dira saio horiek, bi helburu nagusirekin: alde batetik, gazteen artean ilusioa eta motibazioa sortzea, bertan bizi eta lan egin nahi izan dezaten. Bestetik, eskualdeko enpresetan lan egin nahi izanez gero, eskatu ahal dizkien ezagutza eta gaitasunei buruz orientatu eta informatzea.\nSaio horietan, eskualdeko datu sozioekonomikoak eta dauden balio kate nagusiak zeintzuk diren ezagutu dituzte. Gainera, eskualdeko enpresek nazioartean duten presentziari buruz ikasi dute. Horrez gain, kooperatiba industrialek eskualdean duten garrantzia azpimarratu zaie, sortzen duten aberastasuna eta lanpostu kopuruagatik (zuzenean nahiz zeharka), hain zuzen.\nBestalde, etorkizunera begirako joeren inguruan aritu gara: automatizazioa, industria 4.0 eta enpresek orokorren, baita eskualdekoek ere, beharko dituzten profilei buruz. Azken horri dagokionez, gehienbat eskatuko dituzten titulazio eta ezagutzak komentatu zaizkie. Baitahainbeste balioesten diren gaitasunak ere: talde lana, kuriositatea, ekimena, ikasteko gogoa, egoera berrietara egokitzeko gaitasuna, mugikortasuna eta nola ez, hizkuntzen ezagutza.\nBukatzeko, ikasleei honako hau gogorarazi zaie: besteen kontura lan egiteaz gain, badagoela beste aukera bat. Norbere kontu lan egitea.


euskaraz | Euskara eta Publizitatea\nNire etxea, nire erreinua\nInterpretazio asko eta askotarikoak egin dira Arestik “Nire aitaren etxea” idatzi zuenean gogoan zer izango ote zuen asmatu nahian. Bi irakurketa egin ohi dira ordea, nagusiki, poema ezagunaren gainean: batzuen ustez, euskara da batik bat –euskal kultura– Arestiren “aitaren etxea”; euskal nazioa, berriz, beste batzuentzat.\nAnjel Lertxundi: “Nago Arestiren proklamak euskara eta euskal tradizioa zituela gogoan. (…) Harri eta herri eta Arestiren produkzio poetikoaren zati garrantzitsu bat euskaraz eta gaztelaniaz dago. Bietan, Arestiren etxean maitasunez kabitzen baitzen gaztelania ere”.\nBeste iritzi batekoa da Koldo Izagirre, Harri eta herriren hitzaurrean, “Nire aitaren etxea” poemaz ari dela hain zuzen ere: “Gure naziotasuna aldarrikatzen da poema horretan”.\nAsko eztabaida daiteke gaiaz, jakina, baina hau ez da horretarako lekurik aproposena. Nolanahi ere, -eta blog honetako gaiari lotuta: zer aurpegi jarriko luke Arestik, gaur Donostian pasiatzen, autobus geltoki gehienetan dagoen publizitatea irakurrita?…\nNIRE ETXEA. NIRE ERREINUA.\nOngi etorri zure etxeko errepublika independentera.\nIroniak alde batera utzita, harrigarria da, bitxia, ezohikoa, deigarria, aste honetan Donostiako kaleetan gertatzen ari dena. Ez dut kale ikerketarik egin eta ez daukat datu zehatzik, baina esango nuke euskara hutsean daudela Ikeak Donostiako autobus geltokietan dituen markesina guztiak. Bi iragarki ezberdin ikusi ditut, hogei bat markesina bai guztira, eta guzti-guztiak daude euskara hutsean.\nGertakari pozgarria da hori euskaldun patetikoontzat (lerro hauek idazten ari denarentzat bai behintzat). Are gehiago, historikoa ere bada beharbada, euskarazko publizitatearen ikuspegitik, aste honetan Donostiako kaleetan gertatzen ari dena, ez baitut uste multinazional batek halako publizitate kanpainarik egingo zuenik sekula euskara hutsean.\nEgunak daramatzate hizpide ditugun Ikearen iragarkiek Donostiako kaleetan, dozenaka dira, eta leku oso agerikoetan daude gainera. Ez dut inon irakurri haien gaineko iruzkinik, iritzi onik edo balorazio positiborik…\nZergatik gara hain “aktiboak” euskaldunak, euskararekiko begirune falta kritikatzerako garaian, eta hain “pasiboak”, euskararen normalizaziorako eredugarriak diren jokabideak txalotu, goraipatu edo saritzeko? Gurea bezalako egoeretan jarrera defendatzailea areagotu egiten delako eta jarrera seduzitzailea herdoildu?…\nLuze eztabaida daiteke gai horretaz ere, jakina, baina hau ez da horretarako lekurik aproposena. Bi gauzatarako balio nahi lukete lerro xume hauek: bat, IKEAk aste honetan Donostian euskara hutsez publizitatea egiteko hartu duen erabakia txalotzeko (jakin dezatela lanparatxo bat gutxienez erosiko diedala horregatik bakarrik); eta bi, euskalgintzan diharduten erakunde, gizarte-eragile eta gizabanakoak halakoak saritu eta publikoki txalotzera gonbidatzeko.\nJoan den astean Aresti berbiztu balitz, ez dakigu zein pentsakera politiko izango ote lukeen gaur; poemarik idatziko ote lukeen; zer iritzi izango lukeen publizitatearen inguruan; erosiko ote lukeen azalera handiko saltoki guneetan… Nago, ordea, zeharo harrituta geratuko litzatekeela IKEA bezalako multinazional bat publizitatea euskara hutsez egiten ari dela ikusita, poztu egingo litzatekeela eta zer pentsatua emango liokeela.\nLaburpen hitzak:euskalgintza, euskaraz